title: Медицинско чудо спаси жена от Килифарево от смъртта

maintext:
Публикувана на: 19.02.2016г. 11 774 прегледа
Оцелелите след такъв тип мозъчен кръвоизлив са един на 100 000 души
42-ГОДИШНАТА ЦВЕТА ЦАНЕВА ЖИВЕЕ ВТОРИ ЖИВОТ, СЛЕД КАТО МЕДИЦИ ОТ ВЕЛИКО ТЪРНОВО И СОФИЯ ДАДОХА ВСИЧКО ОТ СЕБЕ СИ ТЯ ДА ОЦЕЛЕЕ. Килифарчанката получила изключително сериозен мозъчен кръвоизлив преди малко повече от месец. Адекватната реакция на лекарите от МОБАЛ „Д-р Стефан Черкезов” и животоспасяващата операция от столичните им колеги от болница „Св. Иван Рилски” превръщат случая на Цвета в медицинско чудо. Днес жената казва, че се чувства истинска късметлийка, и благодари на Бог и докторите, които са я спасили.
„Месец след случката семейството ни добре разбира, че чудото е резултат от напредъка на медицината, технологиите и комуникациите, както и доброто сътрудничество между областната болница във Велико Търново и столичната „Св. Иван Рилски”. Съпругата ми имаше късмета да попадне на добре подготвени и загрижени медицински професионалисти, които приеха страданието й присърце, честно и с внимание ни разясниха какво би било най-доброто лечение за нея, както и съпровождащите го рискове. Това ни даде право на избор и доведе до успешен край”, разказа съпругът й Цанко Цанев.
От първите дни на новата година Цвета започнала да страда от силно главоболие, което отдавала на стреса и нелеките ангажименти в ежедневието. На 13 януари обаче болките станали нетърпими, жената започнала да повръща и загубила съзнание. Тя изпаднала в кома. Близките й веднага потърсили помощ от личния й лекар д-р Събина Минкова и Спешна помощ на МОБАЛ „Д-р Стефан Черкезов”. На място дошла линейка, която откарала 42-годишната жена в търновската лечебница. Там я поела д-р Дафина Генова, която й направила скенер на главата, а след това я хоспитализирали в отделението по реанимация.
Медиците установили, че КИЛИФАРЧАНКАТА Е ПОЛУЧИЛА МОЗЪЧЕН КРЪВОИЗЛИВ С ПРОБИВ ВЪВ ВЕНТРИКУЛИТЕ В РЕЗУЛТАТ НА АНЕВРИЗМА НА ДЯСНА ВЪТРЕШНА СЪННА АРТЕРИЯ. „Две дена не ни даваха никаква гаранция, че ще оживее. Съобщиха ни, че ако се организмът й издържи, вероятно Цвета ще остане с тежки увреждания. Д-р Генова ни свърза с шефа на клиниката по неврохирургия „Св. Иван Рилски” проф. д-р Марин Маринов от София. Той ни каза да донесем изследванията на съпругата ми в столицата, за да се запознае със състоянието й. Когато отидох, специалистът ми обясни, че рискът от транспортирането и престоя в реанимация е един й същ. Събрахме се вкъщи с дъщерите, обсъдихме кое би било най-доброто за нея и решихме да я заведем в столичната болница”, сподели Цанко. Тръгнахме на 18 януари, като по време на пътя до жена ми бяха специалистът по анестезиология и интензивно лечение от старата столица д-р Мирослава Маринова, фелдшерът Радослав Илиев и шофьорът на линейката Иван Обретенов. В София ни очакваха проф. д-р Марин Маринов и д-р Хаджиянев. Два дни по-късно двамата специалисти и още петима техни колеги извършили животоспасяващата операция.
„Преди да пристъпят към интервенцията, медиците й направиха отново изследвания и потвърдиха диагнозата. Проф. д-р Маринов ми обясни, че един човек на 100 000 оцелява след мозъчен кръвоизлив на това място, а късметлиите, когато успеят да се спасят, остават с трайни увреждания. Д-р Хаджиянев ми предложи два варианта за операцията – единия чрез отваряне на черепа, който бил по-травматичен, и другия – нов метод, чрез проникване през артерия. Избрахме втория. Оперираха я и след два дни я изведоха от реанимацията в болнична стая. Лекарят каза, че операцията е успешна, и на другия ден я изписаха”, разказа съпругът й.
Цвета споделя, че почти няма спомени от целия период, в който лекарите са се борили за живота й.
„Когато отворих очи в болницата „Св. Иван Рилски”, ми казаха, че съм там от 4 дни. Сега се чувствам съвсем нормално, но оттук нататък трябва да посещавам лекар на всеки 3 месеца за профилактични прегледи”, обясни тя. Лекарите я посъветвали да откаже цигарите и да ограничи шоколада и кафето. „ВЕДНЪЖ КАТО СИ БИЛ НА КОСЪМ ОТ СМЪРТТА, ОЦЕНЯВАШ ПОВЕЧЕ ЖИВОТА И ВАЖНИТЕ НЕЩА”, категорична е 42-годишната килифарчанка.
„Когато помогнеш да бъде спасен живот и съхраниш човек такъв, какъвто е бил преди болестта, е редно да благодариш. Още повече че в случая е спасена не само моята съпруга, но и майката на две дъщери и баба на две внучета. Изказваме признателността си на неврохирурга д-р Дафина Генова, която постоянно следеше състоянието на съпругата ми и без да чака и иска отплата, осъществи контакт с проф. д-р Маринов”, заяви Цанко.
Всяка година на датата 13 януари семейството на Цвета ще прави курбан за здраве.
Галина ГЕОРГИЕВА
Снимка Светослав СТЕФАНОВ


title: Рускиня възражда успешно позабравения занаят за ремонт на дрехи

maintext:
Публикувана на: 22.12.2016г. 803 прегледа
Лариса Христова има куп известни клиенти от областта
КУП ИЗВЕСТНИ ЛИЧНОСТИ ОТ ВЕЛИКО ТЪРНОВО И ОБЛАСТТА ходят при Лариса и нейните четири сръчни шивачки, за да репатрират новия си костюм или старата си любима дреха. Конфекцията и затриването на шивашкия занаят карат все повече хора да търсят услугите на това шивашко ателие, което отскоро се намира в центъра на старата столица в офиссграда „Славяни“.
РУСКИНЯТА ОТ ГРАД КУРГАН КРАЙ УРАЛ МОЖЕ ДА ШИЕ ВСИЧКО. Преди да дойде в България през далечната 1989 г., Лариса е била преподавател в колеж по специалността си в родния си град. Дошла у нас като съпруга на военен и той й казал, че няма да работи. Тя пък не си взела документите от родината. После нещата се променили и връзката се разпаднала. Тя си намерила работа като шивачка, но понеже нямала документи, я наели да прави тропоски, макар да имала доста по-висок разряд от шефа. Преживяла го.
Тя има три дъщери – 30-годишната възпитаничка на ВТУ Анастасия сега е в Англия, Людмила е на 26 г. и е завършила за пиар, но скоро заминава за Америка с гаджето си, а Десислава е на 23 г. и е завършила икономика в Свищов и психология. Тя и Деси помагат на мама Лариса, когато могат, но си имат свои планове за живота. Лъчезарната шивачка пък е и… младоженка след брак с Николай Христов, който преди три години влязъл в ателието й като клиент точно на 8 март и после занесъл целия си гардероб за ремонт, а накрая й предложил брак с думите „Най-после те намерих!“. Заради тази любов той се развел след 33 г. брак и първо дори спял в колата си, а за нея това било трети брак. Мъжът, който сега е главен енергетик в Килифарево, е руски възпитаник, ерудит и бивш известен волейболист. Двамата се допълват взаимно, казва Лариса, която е щастлива жена и със сбъдната мечта за собствен бизнес.
Оцеляването е трудно, почнала е първо в Лясковец
ИСТОРИЯТА НА ЛАРИСА Е НИЗ ОТ ПЕРИПЕТИИ, НО ТЯ Е ЛЪЧЕЗАРЕН ЧОВЕК, със силно чувство за справедливост и много енергия. Успяла е да намери тази ниша след гостуване в Москва на приятели, където ателиетата за ремонт на дрехи били елитни и много уважавани. У нас професиите на шивача, обущаря, часовникаря бяха и може би все още са в застой. Но какво правиш с костюм за 1000 лева, който някак си не ти пасва, след като си го купил от магазина?
„Видях в Москва как този занаят не е срамен и не е сврян в дупки и мазета и реших да го правя. В България съм работила като шивачка и мога да шия по мярка, но един ден ми омръзна да работя за други. Бях първо в Лясковец и направих ателие с 10 шивачки. Исках да се развия и да тегля заем, но в банките ми казваха, че имам три деца и питаха какъв доход всъщност имам?“, разказва Лариса. След този малък град тя от три години е във Велико Търново, но старите й клиенти я търсят и намират и без реклами, на принципа „от дума на дума“.
От дума на дума я открихме и ние, а в още не напълно обзаведеното ателие в центъра на старата столица клиентите се редят на опашка. И всички носят почти нови и любими дрехи ,които трябва да се зашият, стеснят или да им се скъсят ръкавите. И това трябва да стане бързо. Заради наплива Лариса смята да набира още шивачки, но това също се оказва проблем заради липсата на умения в занаята, за който дипломата няма никакво значение.
Нели СУКОВА
Сн. авторката

fasttext_language: bg


title: Кметът на община Павликени инж. Емануил Манолов чете коледни приказки на децата

maintext:
Публикувана на: 23.12.2016г. 2 прегледа
КОЛЕДНИ ПРИКАЗКИ ЧЕТЕ ПРЕД МАЛЧУГАНИТЕ ОТ ДЕТСКА ГРАДИНА „СЛЪНЦЕ“ В ПАВЛИКЕНИ КМЕТЪТ НА ОБЩИНАТА ИНЖ. ЕМАНУИЛ МАНОЛОВ. Той избра да прочете приказната история „Какво празнуваме на Коледа“.
„Не огорчавайте с постъпките си своите приятели, родители и учители, защото така грешите и пред своя небесен Баща. Да се опитваме да правим добро, душите ни да са чисти и усмивки да има на лицата ни“, каза инж. Манолов, който гостува на децата по покана на директора на детската градина Грета Георгиева.
Община Павликени организира на 23 декември голямо коледно тържество за всички деца от града и населените места. Малчуганите от детските градини ще празнуват в Спортна зала „Йордан Петров – Графа“ от 10:00 ч., а учениците от първи до четвърти клас – от 13:00 ч.


title: Стотици еленчани се поклониха пред чудодейната икона „Света Богородица Седмострелна“

maintext:
Публикувана на: 23.12.2016г. 2 прегледа
С камбанен звън в сряда в Елена бе посрещната чудодейната икона „Света Богородица Седмострелна“. Тя бе тържествено внесена в църквата „Успение на Пресвета Богородица“ от архиерейския наместник на Габрово и положена в рамка от цветя. За броени часове храмът се изпълни със стотици миряни, които дойдоха да се докоснат до светинята и да сведат глави пред нея. До два часа след полунощ вярващите прииждаха в църквата на поклонение, а вчера сутринта иконата се отправи към Полски Тръмбеш. Тя е наричана още „Смекчаване на злите сърца“, защото съприкосновението с нея предпазва от недоброжелателни помисли, от завист и злоба, кара хората да укротят гнева си и да станат по-смирени.
Светинята, известна с чудесата си, пристигна от Москва и е за втори път във Великотърновската епархия. Чудодейните свойства на „Света Богородица Седмострелна“ се проявяват и в това, че тя сама избира маршрутите на своите пътувания. В този смисъл първоначално балканското градче не е било предвидено, но за радост на миряните от Еленска духовна околия това се случва в навечерието на Рождество Христово.
На иконата е изобразена Божията майка, която вместо Исус държи седем стрели. Символично е изобразено пророчеството на св. Симеон Богоприемец за скръбта на Божията майка при кръстните страдания на Нейния син. Седемте меча върху иконата символизират тези страдания.
Руската православна църква в столицата е последна от това пътуване на иконата в нашата страна, след което на 28 декември се връща в Москва.
Мария СИМЕОНОВА


title: Чакръкчията д-р Коновски помага със силата на ръцете

maintext:
Публикувана на: 03.02.2016г. 6 913 прегледа
Рентгенологът е един от двамата специалисти във В. Търново, които практикуват мануална терапия
Д-Р ИВАН КОНОВСКИ Е ЕДИН ОТ ДВАМАТА СПЕЦИАЛИСТИ ВЪВ ВЕЛИКО ТЪРНОВО, КОИТО ПРАКТИКУВАТ МАНУАЛНА ТЕРАПИЯ. ТОВА Е АЛТЕРНАТИВЕН НАЧИН ЗА ЛЕЧЕНИЕ НА БЛОКАЖИ В ГРЪБНАЧНИЯ СТЪЛБ И СТАВИТЕ. Лечението се провежда само и единствено със силата на ръцете. Мануалната терапия се изучава като дял в медицината в другите страни, но в България се квалифицира в графа „Алтернативна медицина”.
„С мануална терапия се занимават основно физиотерапевтите, но не съм сигурен дали това е точно за тях, при положение че за практикуването й трябва да имаш основни познания по анатомия и най-вече по рентенология. Болшинството от пациентите са хора, които идват с болки след травми и един мануален терапевт трябва много добре да познава рентгенологията, за да предприеме правилните действия. Има случаи, при които този метод не е подходящ, и лечението трябва да се провежда изцяло според методите на традиционната медицина”, заяви д-р Коновски.
Буквално преведено мануалната терапия означава лекуване с помощта на ръце. Тя касае всички видове блокажи.” Тук НЕ ГОВОРИМ ЗА ИЗКЪЛЧВАНИЯ, ЛОКСАЦИИ, НИТО СЧУПВАНИЯ – ТЕ СА ОБЕКТ НА ОРТОПЕДИЯТА. При мануалната терапия става дума за блокажи в определена област – в ставите на гръбнака, които след деблокиране възстановяват своя обем на движение, това е основната цел. След това се премахва отокът, възстановява се подвижността и болката изчезва”, обясни докторът.
Самият той станал обект на мануална терапия преди 30 години. Имал дискова херния и преди да реши да се подложи на операция, случайно попаднал на негов колега физикален терапевт в Хисаря. „Посъветваха ме да отида при него, носех снимки и той, след като ги прегледа, започна да ми обяснява по снимките състоянието ми. Отвърнах, че съм рентгенолог и когато едно нещо в началото започне остро с някакъв спор, след това се превръща с чисто приятелство. При него бях по няколко месеца три години поред и така усвоих методите. Но това не е достатъчно, за да започнеш да ги прилагаш. Има СПЕЦИАЛЕН УЧЕБНИК ЗА МАНУАЛНА ТЕРПАПИЯ, КОЙТО Е ИЗДАДЕН В БЪЛГАРИЯ ПРЕДИ МНОГО ВРЕМЕ В ТИРАЖ САМО ОТ 100 БРОЙКИ. Наложи се да прочета и много руска и английски литература, за да усвоя материята. В другите държави това си е дял от медицината, но за съжаление в България много малко хора се занимаваме с него. Във Велико Търново сме двама представители – аз и д-р Чергиланов”, разказа специалистът.
Преди 25 години е бил първият му случай, в който приложил познанията си, за да помогне на негов приятел. Човекът вървял приведен няколко месеца и се оплаквал от болки в кръста. След лечебното „пристикване” с ръце той успял да стане на крака. „Повлия се много добре, изправи се и си тръгна нормално. След това от човек на човек се разчу, хората разбраха, че помагам по този начин, и така до днес”, спомня си ренгенологът.
Д-р Коновски обаче подчертава, че мануалната терапия не се прилага при счупвания и възпаления. И все пак, ако в дадени случаи би имало полза от нея, първо трябва да се проведе физикално лечение и след като отшуми възпалението, чак тогава да се прибегне към нетрадиционните физикални методи.
ПРЕДИ ДА ЗАПОЧНЕ С ПРОЦЕДУРИТЕ, ДОКТОРЪТ РАЗПИТВА ПАЦИЕНТИТЕ ЗА ПРОБЛЕМА, А В НЯКОИ СЛУЧАИ ИЗИСКВА СНИМКИ НА САМАТА ОБЛАСТ. „Преди няколко месеца при мен дойде жена с болки в гръбнака, запитах я дали има снимка, но тя нямаше и отказваше да си направи. Обясних й, че първо трябва да се направи снимка, защото оплакванията й не съвпадат с критериите за блокаж на става и след дълго противене в крайна сметка се съгласи. Направихме снимки и се оказа, че проблемът е много по-сериозен. Това според мен бяха или разсейки или миелом и се обърнахме се към други специалисти. Ако си бях позволил да й приложа методите на мануалната терапия, тогава вместо да помогна, щях да навредя”, обясни д-р Коновски. По тази причина рентгенологът твърди, че човек трябва да има медицински познания, за да практикува този метод. „Терапевтът винаги трябва да се води от снимков материал, скенер също, защото често обект на мануална терапия са дискови хернии, а те се повлияват от нея и се избягва операция и в съчетание на лекарства, примерно противовъзпалителни, нещата си идват на мястото”, уточни той.
ЕДНИ ОТ ЧЕСТИТЕ МУ ПАЦИЕНТИ СА СПОРТИСТИТЕ. „При тях проблемите се пораждат при стъпване накриво или незагрели добре преди самото натоварване. Колкото по-скоро дойдат, толкова по-добре, защото с малко физиотерапия и масаж всичко си идва на мястото. По-трудно е, когато потърсят помощ след няколко дни, защото след блокаж настъпва контрактура на мускулатурата, която се преодолява по-трудно, със значително масажиране и понякога прием на медикаменти”, обясни той.
Водени от болки и разочарования от традиционната медицина, редица пациенти тръгват да дирят помощ от многото чакръкчии, които „лекуват” по селата. В тази връзка д-р Коновски съветва хората да проучат първо дали лицето има медицинско образование и чак тогава да се доверят на способностите му.
„За съжаление, ОТ МНОГО ГОДИНИ НЕ СЪМ СРЕЩАЛ ДОСЕГА МОИ КОЛЕГИ, КОИТО ЖЕЛАЯТ ДА ПОЕМАТ ЩАФЕТАТА ЗА УСВОЯВАНЕ НА МАНУАЛНАТА ТЕРАПИЯ. Обикновено ортопедите са против нас, защото смятат, че сме шарлатани, но това не е така, при положение че това е дял от медицината”, увери той.
Рентгенологът сподели, че освен знания за прилагане на методите на мануалната терапия, лицето трябва да има и други способности. „ЧОВЕК ТРЯБВА ДА ИМА УМЕНИЯТА НА ПРЪСТИТЕ, ДА УСЕЩА ТОВА, КОЕТО ПРАВИ, да усеща пренапрежението, за да разблокира самата става. За мен е най-хубаво, когато видя усмивката на човека, ставайки от кушетката и тръгвайки сам”, допълни д-р Коновски.
Галина ГЕОРГИЕВА


title: Милен Джуката обрал над 300 лв. от болницата в Г. Оряховица и после запалил чантата

maintext:
Публикувана на: 22.12.2016г. 235 прегледа
Бандит с над 25 г. по затворите у нас е влязъл свободно в болницата на Горна Оряховица, където от персонал и пациенти успял да задигне три портмонета с над 300 лева общо, дамска чанта, лични документи и мобилен телефон. После Милен Джуката запалил чантата и портмонетата, за да заличи следите си, а парите изял и изпил заедно с авер от затвора, при когото отишъл на гости. Преди месец Джуката бил пуснат от затвора в Плевен и понеже нямал дом, отишъл в Горна Оряховица. Той е бил арестуван във вторник вечерта от криминалистите, а вчера съдът в Горна Оряховица го е оставил зад решетките. От същото болнично заведение през последния месец имало и други подобни кражби, но засега не било доказано, че пак са дело на Джуката.


title: ГЕРБ във Велико Търново подкрепи творци в неравностойно положение

maintext:
Публикувана на: 22.12.2016г. 67 прегледа
СЪС 7600 ЛВ. ОБЛАСТНАТА СТРУКТУРА НА ГЕРБ ВЪВ ВЕЛИКО ТЪРНОВО ПОДКРЕПИ ТАЛАНТЛИВИ МЛАДИ ХОРА С УВРЕЖДАНИЯ ОТ СТРАНАТА. Сред тях е и голямата гордост на великотърновци – незрящата малка певица Криси Кирилова. Въпреки крехката си възраст Криси е носител на множество сериозни музикални отличия, сред които и наградата „Евро Кидс“ за 2015 г.
Средствата бяха събрани по време на благотворителна вечер, на която заедно с над 700 съмишленици на ГЕРБ от областта присъства и председателят на парламентарната група и зам.-председател на партията Цветан Цветанов. Пред присъстващите той благодари на великотърновския кмет и областен координатор на ГЕРБ Даниел Панов за екипната работа, която има във всички населени места и общини в област Велико Търново.
Регионалната структура на ГЕРБ подари също и двудневен престой в старата столица на 11 млади български музиканти и творци с физически увреждания. Те имаха възможността да посетят туристически атракции и в навечерието на празниците да се потопят в неповторимата атмосфера на старата столица. Сред тях са пловдивчанката Петя Алексиева, призната за една от най-добрите джаз певици у нас, Айдън Мехмед от Кърджали, възпитаник на училището „Луи Брайл“, плевенчанинът Робърт Абрашев, известен като Кънтри момчето, възпитаничката на Музикалната академия в Пловдив Илона Калчева от Тутракан, Десислава Иванова, завършила поп и джаз пеене в консерваторията.
Е. СВЕТОСЛАВОВА


title: Ученичка от гимназията по туризъм с награда от Национално състезание по устойчиво готвене

maintext:
Публикувана на: 21.12.2016г. 107 прегледа
Абитуриентката Ростислава Кирилова спечели награди за най-креативна презентация, най-добре овкусено ястие и най-чисто работно място на второто издание на Национално състезание по устойчиво готвене, което се проведе във Висшето училище по мениджмънт – град Варна.
В тазгодишното състезание участваха двама от възпитаниците на ПГТ „Д-р Васил Берон” – дванайсетокласниците с професия ресторантьор Васил Радев и Ростислава Кирилова. Васил зае седмо място в надпреварата с над 30 настоящи и бъдещи шеф-готвачи от цялата страна. Отличието за креативност донесе на Ростислава две награди – ваучер на стойност 500 евро и 250 евро и участие в организирани от академията курсове по сладкарство и хлебарство.
Съревнованието за устойчиво готвене бе от типа „черна кутия“. Участниците се запознават със съдържанието на кутията при самия старт на готвене. Групата продукти (местни и сезонни), поставени в кутията, следва темата „Устойчиво готвене“.
Състезателите бяха оценявани от чуждестранни шеф-готвачи – Крис Жишк и Станислав Кубарев, и шеф Петър Йоргов.


description: ПУБЛИЧНИ ПРОЯВИ В ДУХОВНАТА СФЕРА В ГОРНА ОРЯХОВИЦА ЯНУАРИ 2017 ГОДИНА 6 ЯНУАРИ (петък) 10.30 ч. Мост на река Янтра прис.

title: ПУБЛИЧНИ ПРОЯВИ В ДУХОВНАТА СФЕРА В ГОРНА ОРЯХОВИЦА - ЯНУАРИ 2017г.

maintext:
ПУБЛИЧНИ ПРОЯВИ В ДУХОВНАТА СФЕРА В ГОРНА ОРЯХОВИЦА
Светия кръст във водите на р. Янтра
– водосвет, ритуал по хвърляне на с
Мост на река Янтра при
– ритуал по поднасяне на венци и цветя
169 години от рождението на Христо Ботев :
Концерт на Балетна школа „Грация” по мотиви от „Лешникотрошачката” на П. И. Чайковски
Театрална работилница „Сфумато“ представя постановката „Нирвана“ по Константин Илиев. С участието на Христо Бонин и Ирмена Чичикова
Драматичен Куклен Театър „Иван Радов“ – Плевен представя спектакъла „Българите идат“ от Димо Дешев. Със специалното участие на Северняшки ансамбъл – град Плевен
В СЕЛИЩАТА НА ОБЩИНА ГОРНА ОРЯХОВИЦА
169 години от рождението на Христо Ботев – рецитал
Беседа за живота и делото на поета- революционер Христо Ботев по повод 169 години от рождението му
Богоявление – представяне на народния обичай „Къпане на булка“
Представяне на творчеството и поезията на Пейо Яворов по повод 139 години от рождението му
„ Всички обичаме Мечо Пух“ – отбелязване на 135 години от рождението на Алън Милн
Представяне на народния обичай „Бабуване“ по повод Деня на родилната помощ
Детски празник „Месец на именниците“ -народни традиции и обичаи на Васильовден, Йордановден, Ивановден и Атанасовден
Фолклорна група за запазване на народните традиции представя обичая „Бабинден“
Бабинден – пресъздаване на обичая „Измиване на бабини ръце“
Седянка и пресъздаване на обичая „Бабинден“ от групата за изворен фолклор при НЧ „Пробуда-1922“
Празнична програма, посветена на Деня на родилната помощ с участието на самодейни колективи
Ден на родилната помощ – пресъздаване на обичая „Къпане на бебе“
9.00 ч.
Спортна зала „ Никола Петров”


title: Копие на пещерата с праисторически рисунки Ласко отвори врати за публиката

maintext:
Публикувана на: 22.12.2016г. 21 прегледа
Точно копие на праисторическата пещера Ласко, в която бяха открити рисунки от каменната епоха на 17 хиляди години, отвори врати за публиката, съобщава ДПА.
Реконструираният обект, в който са показани над 1900 рисунки на животни, сътворени от кроманьонците с естествени пигменти, се разпростира на 8500 квадратни метра.
Оригиналните рисунки бяха разкрити през 1948 година в югозападния департамент Дордон. През 1963 година пещерата Ласко, включено от ЮНЕСКО в списъка на Световното културно наследство, беше затворена, за да бъде предпазена от щетите, които й нанасяха посетителите.
Копието на пещерата, наречено „Ласко 4″, беше създадено с помощта на сканирането на стените на оригиналния обект и получаването на компютърно триизмерно изображение. За изграждането на новата пещера бяха използвани специални смоли, като експерти изрисуваха и гравираха повърхностите, за да се получи съвършена прилика с оригинала. Рисунките на животните бяха поставени на точните им места като в оригинала в Ласко.
Изграждането на обекта струваше около 60 милиона евро. Френският президент Франсоа Оланд официално откри новата забележителност в събота, като се очаква всяка година тя да бъде посещавана от 400 хиляди души.
Източник: БТА


title: Успели търновци. Свилен и Ива инвестират над 300 000 лв. в модерно фото, за да превръщат мечтите в реалност

maintext:
Публикувана на: 15.12.2016г. 5 561 прегледа
13 г. сем. Драганови борят конкуренцията, но с държавата се оправят по-трудно
ПО ПРОФЕСИЯ ТОЙ Е ГЕОДЕЗИСТ И СТРОИТЕЛЕН ТЕХНИК, А ТЯ е с диплом за режисура на монтажа за кино и телевизия. Почти не са работили по специалността си, защото не са искали никога да напускат родния си град Велико Търново. Седем години Свилен Драганов е бил шеф на участък в „Идеал Стандарт“ в Севлиево. Днес 50-годишният мъж признава, че парите са били повече от добри, но работата е била денонощна и накрая той напуснал сам. 48-годишната му съпруга Ива пък за малко е работила в местна телевизия. Никога не са се занимавали професионално с фотография, но все пак тя три години от следването си е учила фотография и композиция.
ПРЕЗ 2005 Г. РЕШАВАТ ДА РИСКУВАТ И ДА СИ НАПРАВЯТ СВОЕ ФОТОСТУДИО. Пари нямат, нямат и имоти по центъра. Намират помещение под наем и теглят огромен кредит. Така инвестират над 300 000 лева в модерно оборудване и техника за студиото си. И двамата казват, че никога не им е било лесно и обикновено по празници работят денонощно. „За една година успяхме, докато 4 други студия затвориха. Почтено е да се бориш с конкуренцията, но с държавата се оказа мисия невъзможна. Тя ни нанесе жесток удар през 2010 г., когато реши, че снимките за личните карти и паспорти ще се правят в полицията. Така лиши нашия бизнес от клиенти, а освен това няма човек, който да си харесва снимката на личната карта след това време“, коментира Свилен Драганов. Заради този удар те все още не са изплатили инвестицията в модерното студио и пресмятат, че вместо за 7 г., ще го направят поне за 20.
НЕЗАВИСИМО ОТ ТОВА СЕМЕЙСТВО ДРАГАНОВИ СА ИНВЕСТИРАЛИ И НАД 10 000 ЛЕВА за студийното снимане в ателието си в центъра на В. Търново. Подновяват интериора всяка година и винаги преди Коледа работят денонощно. От началото на тази година са направили над 2000 файла на хартиени снимки. Масово млади семейства си правят календари за подаръци. Възглавница за коледен подарък със снимката на внуците за баба и дядо, ключодържатели, чаши и какво ли още не могат да направят Ива и Свилен.
„За нас най-важното е снимката да е цветна, лъчезарна и да остане за спомен. Интернет изяжда хартиените снимки, но все по-често при нас идват млади семейства, които по някаква причина са затрили снимките в компютъра, но не са извадили хартиени…“, споделя Ива Драганова. С усмивка съпрузите подчертават, че от опит знаят, че от едно семейно събитие трябва да си извадиш поне 5 хартиени снимки и да ги сложиш в албум. Двамата имат една дъщеря, която върви по пътя на родителите си и се занимава с фотография. Докато си говорим с Ива и Свилен, ателието се изпълва с майки с бебета и бащи с по-големи хлапета. Всички искат спешно хубав календар с различни одежди сред шарения свят на кончета, елхички, хартиената шейна и т. н. в студиото.
Нели СУКОВА
Сн. авторката


title: Академия за родители стартира в Г. Оряховица

maintext:
Публикувана на: 21.12.2016г. 181 прегледа
Нова Академия за родители стратира Центърът за обществената подкрепа в Горна Оряховица. Всеки, който иска да се включи, може да го направи, като подаде заявление на място. Академията започва на 16 декември и ще бъде водена от психолога Светла Хинкова. Целта на заниманията е да се дискутират актуални теми, свързани с развитието на детето от 0 до 18 години. Родителите ще имат възможност да се включат с въпроси към специалистите.
Центърът за обществена подкрепа в Г. Оряховица е комплекс от социални услуги, свързани с превенция на изоставянето, насилието и отпадането от училище, обучение в умения за самостоятелен живот и социална интеграция на деца. Също така работи със семейства в риск, обучава бъдещи приемни родители и осиновители, консултира и подкрепя деца с противообществени прояви.
В. ВАЛЕНТИНОВА


title: В. Търново пето по построени жилища за последните 10 години

maintext:
Публикувана на: 19.12.2016г. 480 прегледа
6500 апартамента, къщи и студия направени от 2006-а досега
Велико търново е сред петте града в българия, в които са построени най-много апартаменти, къщи, студиа и ДРУГИ обекти за живеене, показват данни на Териториалната статистика. Пред болярския град са само Пловдив, София, Бургас и Варна. Близо 6500 жилища са направени през последните десет години при нас. В периода от 2006 г. до 2016 г. в България са построени 150 хил. жилища, като 48% от тях (около 70 хил.) са по Черноморското крайбрежие. В пет български града (Бургас, Варна, София, Пловдив и Велико Търново) са концентрирани 75% от въведените в експлоатация нови жилища за посочения период. Бургас и областта са първенци по новопостроени имоти. За посочените осем години там са издигнати 28% от всички нови жилища. Пикът при това строителство и във Велико Търново е бил през 2009 година.


title: Осъдиха корумпирано ченге за снасяне на информация на бандити

maintext:
Публикувана на: 22.12.2016г. 604 прегледа
БИВШИЯТ МЛАДШИ РАЗУЗНАВАЧ В ТЪРНОВСКОТО УПРАВЛЕНИЕ НА ПОЛИЦИЯТА Тихомир Здравков е осъден на 2,6 г. условно с четири години изпитателен срок, след като е признал вината си и е направил спогодба с Окръжна прокуратура, стана известно вчера. Той бе закопчан при акция на „Вътрешна сигурност„ преди 6 години. Здравков бе разработван месеци наред и бе извикан през почивния си ден през януари 2010 г. в кабинета си, където му щракнаха белезниците. От 2007 г. до 2010 г. служителят на МВР изнесъл държавни тайни на ловешкия бабаит Алейдин Алиев – Алчо. Информацията е била от ДОТИ на МВР и с гриф „поверително“, но Здравков я размножил и дал на Алчо. Второто обвинение бе, че Здравков държал в дома си във Велико Търново 28 боеприпаса без съответното разрешение за това. Най-сериозното обвинение обаче е свързано с въвеждане в заблуждение на мъж от Велико Търново. Той представил пред КАТ през 2009 г. фалшива диплома за завършен VIII клас в търновско училище, за да вземе шофьорска книжка. Тихомир Здравков упорито го убеждавал, че наказателното производство може да бъде прекратено, ако му даде 500 лева. Четвъртото обвинение е, че в касата на кабинета си младши разузнавачът от търновската полиция държал около 20 грама марихуана, която била иззета при различни операции като веществено доказателство. В шкафа спецовете от отдел „Вътрешна сигурност” открили и 18 грама хашиш.
Нели СУКОВА


title: Търсят откраднат лексус

maintext:
Публикувана на: 22.12.2016г. 273 прегледа
Великотърновски криминалисти издирват противозаконно отнет товарен автомобил „Лексус”. Возилото е било отнето от ул. „Мармарлийска” в областния град в периода 19 – 20 декември. На местопроизшествието е извършен оглед. Автомобилът е обявен за издирване. По случая е започнато досъдебно производство.


description: Сн. Светослав СТЕФАНОВ

title: Изненада с паяк…


title: Обръщение на Инж. Емануил МАНОЛОВ Кмет на община Павликени

maintext:
Публикувана на: 23.12.2016г. 2 прегледа
Уважаеми съграждани,
Скъпи приятели на Павликени,
В навечерието на Рождество Христово сме изпълнени винаги с много емоционалност. Тези дни зареждат сърцата и умовете ни с добри мисли и с желание да бъдем с близките си хора, да правим добрини един на друг и да се радваме на семейното огнище.
Обръщам се към Вас с пожеланието така да бъде и през 2017 година!
Да изпратим 2016 г. с добри спомени и да посрещнем Новата 2017 г. с очакване за благополучие, сбъднати мечти, повече обич и разбирателство в света! Пожелавам на всеки от Вас да намери повод за щастие в личния си живот! Нека сме задружни и да си помагаме!
Нека намерим у себе си сили и градивна енергия за добри и благородни дела, мъдрост в житейските решения и човещина.
Благословена Коледа!
Инж. Емануил МАНОЛОВ
Кмет на община Павликени


title: В Дома за стари хора отново сбъдваха мечти

maintext:
Публикувана на: 22.12.2016г. 139 прегледа
С богата музикално-артистична програма премина коледното тържество в Дома за стари хора „Венета Ботева“ във Велико Търново. По време на празника възрастните хора пресъздадоха обичая Бъдни вечер. По традиция в програмата се включиха и ученици от Американския колеж „Аркус“, които от години помагат и подкрепят възрастните хора, посещавайки ги на всеки празник. Както всяка година, и тази в навечерието на Коледа от ръководството на дома помогнаха за сбъдването на мечтите на четирима домуващи.
Първата сбъдната мечта е на един от най-дейните обитатели – Стойчо Йорданов, който мечтае да отиде до морето. Затова екипът на дома му подари 5-дневна почивка в Китен, а средствата за нея ще бъдат осигурени от продажбата на сувенири, направени в артателието на социалната институция. Втората мечта, която ще бъде реализирана, е на Елисавета Игнатова, която също е сред дейните жени в дома, но вече е трудноподвижна. Тя ще се радва на вниманието и грижите на трудотерапевтите, които ще й осигуряват разкрасителните процедури, на които много държи.
Пенка Батистути, която освен че е сред най-активните дами, е и носител на приза „Мисис Баба“, мечтае да посети някой от близките манастири. Затова екипът на дома й осигурява обиколка в района, в която ще може да вземе и няколко свои приятелки.
Четвъртата сбъдната мечта е на Петко Манчев, който обича да чете, и получи книга на любимия си автор Робърт Бърнс.
По време на коледното тържество бяха връчени и 30 приза „Златно сърце“ на част от домуващите, трима от които са и негови дарители. По своя инициатива възрастните хора са събрали и 130 лв., които вече са изпратили на пострадалите при инцидента в село Хитрино.
Весела БАЙЧЕВА


title: Деца от Павликени направиха коледна украса от рециклирани материали

maintext:
Публикувана на: 22.12.2016г. 51 прегледа
ЧЕТВЪРТОКЛАСНИЧКАТА ОТ ОУ „СВ. КЛИМЕНТ ОХРИДСКИ“ В ПАВЛИКЕНИ ЕМИЛИЯ ИВАНОВА спечели първо място в конкурса за коледна украса от рециклирани материали. Малката майсторка е направила сцената на Рождество Христово и за него е получила като награда таблет.
Иван Попов от VI „б” клас на СУ „Бачо Киро“ в Павликени е класиран втори от журито за църковния храм от хартия, който е представил за конкурса. Тийнейджърът е получил mp3 плейър. Членовете на клуб „Приятели на природата“ при ОУ „Бачо Киро“ в Бяла черква са трети със своето дърво с коледна украса. Те получиха стерео слушалки.
Още много поощрителни награди бяха дадени на участниците, а всеки от тях получи и грамота за участие.
Над 64 ученици от първи до седми клас са се включили в конкурса на Община Павликени и фирма „Екоколект“ АД. Децата са представили в състезанието коледни елхи от пластмасови вилички, снежни човеци от чашки, снежинки от хартия, цели пана за украса от капачки и природни материали и още много други. Всички произведения на детската фантазия са показани на изложба в залата на Общински съвет – Павликени.


description: Папа Франциск назначи за първи път жена за директор на Ватиканските музеи - италианската изкуствоведка Барбара Ята, съобщиха световните информационни

title: Жена оглавява за първи път Ватиканските музеи

maintext:
Публикувана на: 22.12.2016г. 17 прегледа
Папа Франциск назначи за първи път жена за директор на Ватиканските музеи – италианската изкуствоведка Барбара Ята, съобщиха световните информационни агенции.
Барбара Ята ще встъпи в длъжност на 1 януари. Тя ще поеме поста от Антонио Паолучи, бивш италиански министър на културата, който беше начело на музеите на Ватикана девет години. Барбара Ята, която е на 54 години, беше негов заместник шест месеца. Преди това тя работеше в архива на Ватиканската библиотека.
Ватиканските музеи имат забележителна колекция на произведения на изкуството. Те обхващат и Сикстинската капела, която е изрисувана от Микеланджело.
Миналата година Ватиканските музеи бяха на четвърто място по посещаемост в света с над шест милиона туристи.
Източник: БТА


description: Включването в менюто на повече зелени зеленчуци може да помогне за предпазване от деменция, пише в. "Дейли експрес", позовавайки се на резултатите от

title: Зелените зеленчуци помагат за предпазване от деменция

maintext:
Публикувана на: 23.12.2016г. 3 прегледа
Включването в менюто на повече зелени зеленчуци може да помогне за предпазване от деменция, пише в. „Дейли експрес“, позовавайки се на резултатите от американско проучване.
Изследването е обхванало 122 здрави пенсионери на възраст между 65 и 75 години. Авторите му от университета на Илинойс са установили, че изследваните лица, при които са били отчетени по-високи нива на лутеин, имат повече сиво вещество.
В частност при възрастните хора, които са консумирали най-големи количества зелени зеленчуци, е отчетена по-добра „кристализирана интелигентност“ – способността да се използват придобитите с времето знания и умения.
Лутеинът е един от растителните пигменти, които хората си набавят чрез храната, основно от зелени листни и кръстоцветни зеленчуци като спанак, броколи, брюкселско зеле, зеле, както и от яйчен жълтък. Веществото със свойства на антиоксидант се натрупва в мозъка и според изследователите вероятно играе „неврозащитна роля“.
Настоящото проучване потвърждава резултатите от предишно изследване, според което повишената концентрация на лутеин е свързана с понижен риск от развитието на деменция. За невродегенеративното заболяване на този етап няма лечение.
Източник: БТА


title: Великотърновецът Георги Дойнов с признание от Асоциацията на българските футболни съдии

maintext:
Публикувана на: 23.12.2016г. 13 прегледа
Великотърновският рефер Георги Дойнов бе отличен по време на годишната церемония, организирана от Асоциацията на футболните съдии.
Той и колегата му Веселин Мишев станаха подгласници на определения за най-добър асистент съдия Иво Колев. Георги Дойнов е 33-годишен. В елита помага от седем години, а от януари 2015 г. е асистент на ФИФА и УЕФА. През отиващата си година той има 7 международни мача, а у нас бе асистент на дербитата „Левски“ – „ЦСКА-София“ и „Левски“ – „Лудогорец“, както й на други възлови срещи от първенството на Първа професионална лига.


title: Обръщение на Генчо Генчев Кмет на община Свищов

maintext:
Публикувана на: 23.12.2016г. 2 прегледа
Уважаеми съграждани,
В навечерието на Рождество Христово и броени дни до настъпването на Новата 2017 година се обръщам към Вас, за да направя кратка равносметка и да отправя моите искрени пожелания по случай предстоящите празници.
По традиция в края на годината разлистваме страниците от календара и отчитаме всичко постигнато или пропуснато. Зад нас са нашите неволи и успехи, радости и тревоги, от които да се поучим, преди да продължим напред. Пред нас са новите предизвикателства, стремежи и цели, които да постигаме с повече опит, мъдрост и знания.
Отминаващата 2016 година постави ново начало в управлението на община Свищов. Като всичко ново и това е съпътствано от безброй очаквания, които се стремим да оправдаем. Заявявам отговорно, че влагаме целия потенциал от сили и умения, с които разполагаме, за да преборим някои от наболелите проблеми, други отдавна са приели своя неблагоприятен край, а за правилния изход от трети ще продължим да работим. Сред въртележката от сложни ситуации, очаквания и разочарования разбрах, че така желаната промяна е трудно осъществима, но не и невъзможна. В подкрепа на това е фактът, че за една година сме постигнали немалко видими резултати в различни области. За да бъде достъпна тази информация до всички граждани, отпечатахме първото по рода си издание „Отчет за изминалата година”. Това издание има за цел да информира обществеността за свършената работа, затова беше разпространено във всички населени места от община Свищов.
Успехите, били те малки или големи, са желана цел и не мога да скрия удовлетворението си от тях. Но няма да подмина и не толкова приятните моменти. Започнахме и ще приключим годината с два сериозни казуса, а именно съдбата на ВиК – Свищов, и изменението на Наредбата за определяне размера на местните данъци и такси. Вярвам, че след широката гласност, която придобиха и двата проблема, на всеки е ясно, че причина за тях са договорни споразумения, които предопределят действията ни. Въпреки тези обстоятелства полагаме усилия да защитим интересите на община Свищов. Тези два примера са само част от много други лични драми и обществени случаи, с които се сблъскваме, и предстои да открием път към тяхното разрешаване.
В живота на всеки от нас се редуват хубави и лоши моменти, и в работата е така – понякога успехите ни спохождат, друг път – не. В този вечен кръговрат най-важно е да запазим доброто в себе си. Вярвам, че с добри намерения ще постигнем желаните резултати, но също така вярвам, че са необходими и последователни действия за достигане на желаните цели. Затова пожелавам на себе си, на колегите ми и на всички хора да бъдем добри и дейни. Да отстояваме възгледите си и да работим в полза на по-доброто бъдеще, което е наше и на децата ни.
В навечерието сме на най-семейните празници – Коледа и Нова година. По този повод искам да отправя поздрав към всички граждани на община Свищов с пожелание за хубави празнични дни. Бъдете с хората, които обичате, и се радвайте на живота, защото той е само миг от вечността. Не пропускайте нито един момент и нито една възможност да бъдете щастливи и да дарявате щастие.
Хубави празници, успешна и щастлива 2017 година!
Генчо Генчев
Кмет на община Свищов


title: Кметът на Г. Оряховица забрани закупуването на консумативи и събиране на средства от родители в детските градини

maintext:
Публикувана на: 30.12.2016г. 8 прегледа
Със заповед на кмета на Община Горна Оряховица инж. Добромир Добрев, считано от 3 януари 2017 г., се забранява на директорите и персонала на общинските детски градини да изискват от родителите или настойниците на децата закупуването и предоставянето на всякакъв вид консумативи и хигиенни материали. Забранява се също от родителите и настойниците да се събират парични средства за обзавеждане, оборудване и ремонтни дейности. Разходите за тези дейности ще бъдат за сметка на предоставения делегиран бюджет, се казва още в заповедта на Кмета на Общината.
Контролът по изпълнение на заповедта ще се упражнява лично от инж. Добромир Добрев.
Източник: Сайт на Община Горна Оряховица


title: С добро сърце. Отец Мамучевски вярва в чудесата на вярата

maintext:
Публикувана на: 23.12.2016г. 2 прегледа
Македонците Зоран и Бранислава са щастливи родители на три деца
ДО ШЕСТИЯ МЕСЕЦ СИНЪТ НА 31-ГОДИШНИЯ ОТЕЦ ЗОРАН МАМУЧЕВСКИ бил… момиче и това показвали снимките на всички видеозони. През този август свещеникът обаче успял да докосне чудотворната икона от Русия, която дойде за кратко в региона, и да и отправи молитва. След това при поредния преглед на Бранислава се оказало, че тя носи момче! Таткото си казал, че Бог е чул молитвите му. Така на бял свят се появил Максим, който пък точно на Рождество ще стане на 40 дни и ще бъде кръстен.
„Как да не вярвам в чудесата на вярата след това щастие за моя дом. Лекарите преди бяха категорични, че ще си имаме пак момиченце и ние бяхме щастливи, че ще станат три. Винаги сме искали точно три деца, а моят род момичета няма – аз имам двама братя, а всички наоколо също са мъже. Ние не сме искали момче, но изведнъж в шестия месец и без медицинско обяснение бебето се оказа момче“, споделя с усмивка отец Зоран и подчертава, че винаги са искали три деца и всичко е било планирано, а самото раждане на дете си е чудо. Хората обаче са свикнали чудото да е нещо скрито, което се случва извън тях и те го усещат после, което на практика не е така.
ЗА НЕГО ДА ИМАШ ТРИ ДЕЦА Е СИМВОЛ НА ПЪЛНОТА, а е и библейско – Света Троица. Едно дете е минус, две деца са неутрални, а третото е плюсът. Така в семейството, което живее в Горна Оряховица, вече са Ана-Мария, която е малко над 7 г. и е във втори клас, София-Мария, която е на 3,5 г., и Максим. Таткото е престоятел на църквите в Раданово и Петко Каравелово и на храма „Свети Трисветители“ в кв. „Пролет“, където работи и социална кухня за около 50 души, а продуктите са само от дарители. Тя бе осветена точно на Никулден. Отец Зоран беше и една година на работа в общината в Горна Оряховица, където се занимаваше с европроекти, от каквито разбира. Заплата получава от работата си във ВТУ, където е директор на православния център „Проф. Тотю Коев“.
Съпругата Бранислава е офис мениджър с няколко езика в ай ти сектора и управлява един от трите клона в страната на известна фирма във Велико Търново за аутсорсинг. Фирмата се занимава със събиране и обработване на данни за конкретни фирми по заявка, проекти и т.н. Всичко става във виртуалното пространство и не е задължително специалистите да са на бюро в търновския офис. Заплатата на г-жа Мамучевска е много добра и така многодетното семейство свързва двата края, защото за никого не е тайна, че свещениците в нашата епархия не получават заплати. Въпреки това, самият отец Зоран често е спонсор на църковната трапезария в Горна Оряховица, но го прави от сърце и заради вярата. И се радва, че все повече хора влизат в храма „Свети Трисветители“ и питат с какво да помогнат. Вкъщи двамата си делят задълженията, а той обича да готви и дори сам меси просфорите за раздаване в църквата в събота вечер и го прави с молитва. Освен това обича да приготвя специалитети и барбекю с плескавици по македонски.
„Правя всичко, но с расо и всеки ден чувствам божията благодат”, съвсем сериозно казва отец Зоран . Двамата със съпругата си се познават от 2004 г., а са семейство четири години по-късно. Самото запознанство е също едно от чудесата в техния живот, защото това се случило на площада в Скопие по време на празник. Погледите им се срещнали, после той я заговорил…, привличането било взаимно и любов от пръв поглед. После били заедно в Англия, където се родила голямата им дъщеря. После и двамата са учили във ВТУ, сега са сред едни от най-дейните млади хора в региона.
ВСЪЩНОСТ ЗОРАН МАМУЧЕВСКИ Е СВЕЩЕНИК ОТ 5 Г. И В РОДА МУ ИМА СЛУЖИТЕЛИ на Бог много назад в поколенията. Майка му работи в болница, а баща му е строител в Германия. Той обаче от малък искал да бъде свещеник. Завършил семинария в Македония и владиката му казал да идва в България, където има глад за млади хора в расо. После завършил богословие във ВТУ. Никога не си е и помислял да се разпопи, въпреки проблемите, защото за него вярата е свята, а чудесата са факт и се случват пред него. Той не обича да се говори за Коледа, а за Рождество, защото честваме раждането на Христос.
„Бог обаче не е бакалин, за да се пазарим с него. За мен доброто трябва да се случва всеки ден и се дразня от благотворителните кампании по Рождество и Великден. Сякаш хората тогава се чувстват длъжни да правят добро! Нашият живот трябва да бъде Христоцентричен, а семейството да е нашата домашна църква“, казва още отец Зоран. Само с добро сърце и вяра идват и чудесата, казва още младият свещник и дава много примери от всекидневието на социалната кухня . Един човек донесъл рентата си от олио точно когато то било свършило, друг носи риба, трети бизнесмен носи кайма, картофи и други продукти. И понеже отец Зоран не вярва в съдбата, късмета, кармата и други подобни, той твърди, че доброто идва от вярата. Може и несъзнателно.
Нели СУКОВА


title: Коксъна, кулинарната забележителност на старата столица

maintext:
Публикувана на: 23.12.2015г. 5 470 прегледа
Едва ли има някой, за когото името Коксъна да е непознато и който да не е опитвал вкусните му ястия. Сред любителите на доброто хапване това име се е утвърдило като едно от най-известните в старата столица. И това не е случайно. Кольо, по прякор Коксъна, го постига с много години труд, с постепенно трупане на опит от най-умелите майстори и продължава да работи усърдно, за да не разочарова безбройните почитатели на неговите ястия.
Кольо Коксъна започнал в тази сфера в далечната 1972 година, когато трябвало да мие чинии в ресторанта на хълма Света гора. Това обаче му дало възможност, докато помагал, да наблюдава и да се учи от главния майстор готвач. Първата любов към готвенето се е зародила в детските му години, когато още в 5 – 6 клас се е налагало сам да си готви, докато родителите му са на работа. Още в тази крехка възраст за него е било безпроблемно сам да заколи пиле, да го изчисти и сложи за готвене. Не е чудно, че е избрал това и за свое образование и завършил „Обществено хранене“ във Велико Търново. А започвайки като мияч на чинии, по-късно и като сервитьор, барман и помощник в кухнята, той трупа и опит. Не след дълго практиката на упорития чирак продължава като бюфетчик в сладкарницата на хотел „Етър“. А най-значим опит получава в ресторанта на хотел „Янтра“, където след завършване на казармата прекарва 15 години. Там той черпи умения от „майстори, каквито в днешно време няма“ – убеден е Коксъна. За него си остават пример в професията Иван Мирчев, майстор Цанко, а най-споменаваното от него име, изиграло роля в професионалното му развитие, е ненадминатият тогава Натрупал опит, през 1992 година Коксъна решава да отвори свое заведение – механа, до спортния диспансер. По-късно го премества до стадиона, а от лятото на тази година ресторантът му се намира в края на бул. „България“, където освен от вкусните ястия, неговите клиенти са впечатлени и от уюта, в който ги посреща.
Сладкодумният готвач с удовлетворение разказва, че още по времето, когато работел в ресторанта на хотел „Янтра“, а по-късно и в „Малкия интер“, известни личности са искали да отседнат при него. Оттогава почитатели му станали Стоянка Мутафова, Калоянчев и целият състав на Сатиричния театър. И до ден-днешен при гостуване в старата столица отсядат при него. Новото поколение известни български актьори, като Любо Нейков, Краси Радков, също са почитатели на майстора, който е горд и с приятелството си с актьора Никола Анастасов. Гостували са му и известни футболисти като Наско Сираков. Популярният великотърновски готвач е посрещал и Лили Иванова, когато работел при известния тогава бай Митьо Манола. Пак по онова време Коксъна е сервирал на Тодор Живков и на други известни политици.
Той е щастлив, че професията му е дала шанс за множество интересни срещи и познанства. Но най-доволен е от факта, че тези, които са оценили работата му, се връщат отново. Не един път Коксъна споменава: „Трудно се гради име“. Затова е удовлетворен, че е успял. Но за това той се труди усърдно и до ден-днешен. Изкусният майстор разказва, че ВИНАГИ САМ СЛЕДИ ИЗПЪЛНЕНИЕТО НА ПОРЪЧКИТЕ, САМ ИЗБИРА, ДОСТАВЯ И ТРАНЖИРА ПРОДУКТИТЕ. Според него това е важен фактор, на който се дължи успехът му. ГОТВАЧЪТ ИЗПОЛЗВА САМО БЪЛГАРСКИ МЕСА, сам избира и преценява качеството на всички меса и зеленчуци. А прочутите му кюфтета имат такава слава, защото майсторът собственоръчно подбира и смесва видовете меса, сам си приготвя каймата. Затова и актьорите от Сатиричния театър неведнъж са го хвалили, че такива кюфтета няма в целия свят. Умелият готвач сладкодумно разказва коя част от месото трябва да се отдели за супа, коя за ястие, коя за кайма и с какъв друг вид месо ще се смеси, за да се получи желаният вкус. Професионалистът обяснява, че не замразява месо, а за да е крехко и вкусно, то трябва да се осоли и да престои, за да „узрее“… С всички тия тънкости на занаята си, които е овладял до съвършенство, той е събрал почитатели от цялата страна, а и извън нея. С присъщото си сладкодумие разказва как наскоро един чех – бизнесмен, който се е хранил при него преди около 15 години, търсил къде се намира днес, за да отседне да хапне „При Коксъна“. Готвачът разказва и друго интересно съвпадение, което се случило в далечния Мелник. Там в едно заведение той се хранел и чул зад гърба си разговор на друга маса: „В Търново няма други така вкусни ястия, като при Коксъна“. Популярният великотърновски готвач се обърнал към него: „Ти познаваш ли го Коксъна?“. Смели се на забавното съвпадение, но нашенският кулинар е щастлив да чуе, че се носи името му и по далечни краища на България. Споделя, че дори навремето неговите почитатели – актьорите сатирици, са го увещавали да поеме заведение в София, където щял да има дори безплатно осигурена гарсониера. Но търновчанинът предпочел да остане в родното си място. Коксъна предпочита традиционните български гозби и, типично за един изкусен майстор, споделя, че никога не готви с мерене на грамажи. Всичко преценява „на око“ и на вкус. Така той разкрива една от любимите си гозби за празничната трапеза, без да дава точни грамажи.
ЗЕЛЕВИ САРМИ С КЪЛЦАН ВРАТ И КАЙМА
Месото и оризът се завиват в зелевия лист както са сурови, объркани с чубрица, черен пипер, доматено пюре, магданоз – всичко на вкус. Заливате ги със смес от зелева чорба – 40%, и вода – 60%, похлупвате ги под капак, докато се задушат и омекнат. След това отделно запържвате брашно, кисело мляко и яйце, добавяте към тях част от врелия сос, заварявате тази смес, след което я поливате върху сармите. Така ври още малко време.
Всеки е добре дошъл да ги опита на място „При Коксъна“.
Иглика ЙОЗОВА
Сн. Светослав СТЕФАНОВ


title: Строителните предприемачи прескочиха банките, пускат апартаменти на лизинг

maintext:
Публикувана на: 14.09.2016г. 3 867 прегледа
Вместо убийствени ипотеки новодомците се издължават на вноски без оскъпяване
апартаменти на лизинг без оскъпяване се продават вече във велико търново. Няколко предприемачи предлагат приемливата схема, а пионер в това отношение е Илия Илиев, който е изградил най-много жилищни сгради в болярския град. “Пазарът е свит и трябва да сме адекватни. Продавам предимно разсрочено“, коментира специално за „Борба“ самият Илиев.
Купувачите внасят между 10 и 30 на сто от общата цена на имота си, а след като сградата получи актове за предаване, започват да издължават и останалото, като максималният период е 8 години. Инвеститорът не се интересува от доходи, избягва бюрокрацията и не налага такси за обслужване. Изготвят се и специални погасителни планове, които се обслужват ежемесечно, а при внасяне на по-високи суми своевременно се актуализират. Способът съживява позамрялата търговия с имоти и дава по-големи шансове на новодомците.
Така Илиев разпродава част от новия си квартал „Боляри”, който изниква на мястото на бившите бараки на ул. „Ал. Константинов” и „Чумерна”. По подобна схема се предлагат и няколко блока в кварталите „Зона В” и „Бузлуджа”, както и сгради около руските гробища.
Бизнесменът вече започна да прави нов комплекс на мястото на бившето заведение „Орехът“ в кв. „Колю Фичето“. „Стартираме нова сграда с височина до 6 етажа. Знам, че наоколо има и по 13, но законите за отстояния са строги и не мога да си позволя да направя нещо друго. Имам и още един блок в съседство – на ул. „Колоня Товар“. Давам апартаменти на изплащане без ипотеки и банкови такси, както и лихви“, обяснява Илиев.
В същото време лихвите по ипотечните кредити в България продължават да са най-високите в ЕС. У нас средните нива са 3,5 – 6%, докато в Германия са само 1%, в Швейцария – 1,6, а във Франция – 1,7 на сто, като в тези държави се гарантира и част от сумата безлихвено.
Стилян НАЙДЕНОВ


title: Обръщение на Иван К. Иванов, зам.-председател на 43-тото Народно събрание, народен представител от Великотърновска област

maintext:
Публикувана на: 23.12.2016г. 2 прегледа
Уважаеми граждани на Великотърновска област,
Предстои ни отново да преживеем магията на Рождество Христово – много обичан християнски празник, носещ послание за доброта, мир и ново, по-добро начало.
Сега повече от всякога имаме нужда от това да се вгледаме в очите на най-близките си, да кажем добра дума, да се усмихнем, да стиснем ръката на приятел или познат, да подкрепим човек в нужда, да предадем вярата в доброто и да усетим уюта на семейното огнище и силата на нацията.
Искрено се надявам Новата 2017 г. да ни донесе успех, здраве и повече удовлетворени желания! Пожелавам на Вас и Вашите семейства уют, топлина, сигурност, благополучие и вълшебни празници, а на нас, управниците – повече мъдрост, отговорни и полезни решения за България!
Иван К. Иванов, зам.-председател на 43-тото Народно събрание, народен представител от Великотърновска област


title: Община Свищов кани жителите и гостите на Свищов на пл. „Алеко“ в Новогодишната нощ

maintext:
Публикувана на: 23.12.2016г. 23 прегледа
Да посрещнем заедно Новата 2017 година!
Празнична заря, баница с късмети и много емоции очакват всички решили да посрещнат Новата 2017 година пред сградата на Община Свищов. В полунощ кметът Генчо Генчев ще произнесе празнични слова за Честита и спорна 2017 година, след което впечатляваща заря ще огрее небето над Свищов. В първите часове на 2017 година, песните на победителите от последния сезон на „България търси талант“ – Brass Band VIVO MONTANA ще дадат тон на общоградското празнично веселие, а присъстващите жители ще могат да проверят късмета си с парче от новогодишната баница. Най-големият късметлия ще спечели цяло прасенце, а в студената празнична нощ руйното вино на Винарна Свищов ще стопли празнуващите на площада. Финалистите от трите конкурса на Община Свищов ще бъдат обявени на новогодишния концерт и победителите ще получат своите награди.
Заповядайте на 31 декември в 23.50 часа на площад „Алеко“, пред Община Свищов. Нека заедно посрещнем Новата 2017 година с вяра в доброто, празнично настроение и много позитивизъм!


title: Ученици от ОУ „П. Р. Славейков” подариха коледни чорапчета на бебетата в МОБАЛ

maintext:
Публикувана на: 23.12.2016г. 2 прегледа
Ученици от ОУ „П. Р. Славейков” подариха коледни чорапчета на всички бебета в отделенията по неонатология и акушерство и гинекология в областната болница. Момичетата и момчетата от 3 „б” клас сами са изработили и поставили в чорапчетата изненадите – поздравителна картичка за Коледа и Нова година, свитък с пожелания към бебетата и поучителна приказка за техните родители.
Новост за всички бъдещи майки, които изберат да родят в областната болница, е изграждането на стая „майка – бебе” или т. нар. стая тип „кенгуру” към отделението по неонатология. Изграждането на стаята е в ход и ще бъде завършено през следващата 2017 г., като в нея ще бъдат настанявани майките на бебета, който са били поставени в кувьоз, защото са родени с тегло под нормата – 1500 – 2000 грама. В момента, в който бебетата достигнат 2000 гр. и състоянието им позволява да бъдат извън специалната среда на кувьоза, ще бъдат редом с майките си в тази стая, тип „кенгуру”. До достигане на тегло от 2300 грама родилката и новороденото ще бъдат в максимално близка до семейната среда, с комфорт и уют, осигурени от представителството на Philips AVENT за България.
В. ВАЛЕНТИНОВА


title: Ентусиасти. И на 80 г. Петко Иванов продължава да ръководи танцов състав, да коледува и да пази фолклора

maintext:
Публикувана на: 15.12.2016г. 1 129 прегледа
След един концерт, впечатлен от изявата на танцьорите, Тодор Живков лично връчил на хореографа орден „Кирил и Методий“
НА 80 Г. ПЕТКО ИВАНОВ Е СРЕД НАЙ-ВЪЗРАСТНИТЕ ВСЕ ОЩЕ РАБОТЕЩИ ХОРЕОГРАФИ В СТРАНАТА. Дядо Петко вече не помни колко хиляди деца е научил да танцуват хора и ръченици, колко песни знае наизуст и колко обичаи е успял да събере и да възстанови. Хореограф е 62 г., а самият той танцува… цял живот. „Като си мисля какъв живот съм имал и какво съм правил през всичките тези години, всичко ми се струва нереално и невъзможно. Да ти кажа, и аз вече не си вярвам на историята“, признава хореографът, докато вади снимки, изрезки от вестници, грамоти, писма и всевъзможни спомени от една кутия. Петко Иванов живее в Горна Оряховица, където всички го познават. Бил само на 6 г., когато започнал да танцува. Майка му и двамата му вуйчовци живеели за българската народна музика и успели да го заразят с тази любов. Те го завели в състава в Горски Горен Тръмбеш – родното му село, и оттогава до ден-днешен фолклорът е неговата мисия. През деня продължава да учи децата на различни хора и обичаи, а нощем сънува как самият той пее и танцува.
10 състава е създал и ръководил през годините Петко Иванов. Оставил е следи в Камен, Виноград, Драганово, Горна Оряховица и в… Харков. Като хореограф е участвал във всички възможни събори в България и е спечелил всички възможни златни медали. Издирил е 25 изворни хора от нашия край и ги е разучил с танцьорите си. „И аз не знам откъде да започна да ти разказвам. Искаш ли за Харков? Учил съм там. Аз съм инженер по професия и в Украйна съм завършил висшето си образование. Още първата година като станах студент, направих състав“, връща се назад във времето Петко Иванов. На втората година всичките стотина български студенти в Харков вече танцували при него.
Когато не бил зает с народните танци, той ходел на уроци по класически балет. Пет години се упражнявал в трудното изкуство в операта в Харков и дори в пет-шест постановки участвал, обаче в кордебалета. А искал да бъде солист. Толкова заобичал балета, че когато се прибрал в България, решил да се пробва да бъде балетист. Взели го в състава на Русенската опера, обаче Петко Иванов никак не успял да се раздели с Камен, с тракторите там и с децата, които вече се тълпели около него, за да танцуват. Зарязал това с балета и се посветил на народните танци.
ТОЧНО В КАМЕН ЗАПОЧНАЛИ ЗЛАТНИТЕ МУ ГОДИНИ НА ХОРEОГРАФ. В ТОВА СЕЛО ТОЙ НАПРАВИЛ ТРИ СЪСТАВА – един детски, един юношески и още един с възрастни танцьори. Децата му били 120 и с тях той спечелил два златни медала от Третия републикански фестивал в Пловдив. Годината била 1969-а. Докато малките, а после и юношите танцували на сцената, той плачел от обич и възторг зад кулисите. После часове наред приемал поздравленията на другите хореографи.
И още преди да успее да се окопити от огромния успех на децата си, Петко Иванов получил обаждане от Нушка Григорова, тогава режисьор в националната телевизия. Тя го поканила да участва в Московската интервизия. Децата му танцували редом до професионални състави, но точно тях, непрофесионалистите, забелязал и Тодор Живков. Първият човек в държавата в онези години поискал лично да се запознае с хореографа и с неговата най-малка танцьорка – 6-годишната Маргаритка.
„Двама генерали ни заведоха при Тодор Живков. Той даде подаръци на момиченцето, на мен орден „Кирил и Методий“, усмихва се дядо Петко и някак набързо приключва тази история с ордена и с наградите. Връща се отново към децата си, за които казва, че са най-голямата му победа.
„ФОЛКЛОРЪТ Е ВСИЧКО ЗА МЕН. МУЗИКАТА И ТАНЦИТЕ МЕ ЛЕКУВАТ И МЕ СПАСЯВАТ. НЕ СЪМ АЗ, КОГАТО НЯМА ПЕСНИ ПОКРАЙ МЕН“, признава дядо Петко и скача от стола, за да покаже поредния танц, който знае, и да изпее още една песен. Фолклорът го е срещнал с неговата Цветанка, с която двамата заедно отпразнуваха тази година златната си сватба. Имат двама синове – Милко и Христо, и по-малкият е този, който наследил огромната любов на родителите си към българската народна музика.
Безплатно, както всъщност винаги го е правил, Петко Иванов и сега ръководи детски състав в село Виноград. Ходи дотам с автобуса и натоварен с огромния си ролков касетофон, от който пуска музиката. А много често ходи и пеш. Не отказва да сподели опита си с никой свой колега, прави го, без да иска пари за това. А навремето, когато имал силните състави в Камен, давал най-добрите си танцьори, за да подсилят някой друг ансамбъл за важно участие или турне.
Някои от танците ясно са се запечатали в паметта на хореографа и той признава, че обича да разказва историите им. Единият се нарича „Мъдрости“ и е женски лиричен танц. Видял го в изпълнение на състава на покойния вече Кирил Харалампиев. Танцът бил негов, авторски, и когато концертът свършил, младият хореограф Петко Иванов се изправил пред именития си колега и му поискал разрешение да разучи танца с децата си. Кирил Харалампиев не казал „не“, обаче потупал Петко по рамото и кротко му обяснил, че този танц не е за неговата уста лъжица. „Аз му отговорих: нищо, нека опитам и започнах да работя с децата. Когато после той гледал как те танцуват, успял само да каже: „Благодаря ви“ и да им се поклони до земята. Нищо повече“, спомня си Петко Иванов.
Коледуването и Лазаруването са двата обичая, които той най-силно обича, защото са много истински. Миналата година по това време бил болен и пропуснал да обиколи квартала, в който живее в Горна Оряховица. Но сега е в трескава подготовка с коледарите си. „Хората се радват, когато видят на портичката си лазарки и коледари. Забравят за малко трудното и се сещат за надеждата. Затова толкова обичам тези обичаи и най-вече това време на годината, нищо че е студено“, въздиша дядо Петко.
Сашка АЛЕКСАНДРОВА
Сн. авторката


title: Син на експолицейски шеф отива зад решетките за кражба на АТВ и гонка с патрулка

maintext:
Публикувана на: 21.12.2016г. 1 693 прегледа
Синът на експолицейски шеф във В. Търново влиза в затвора за 7 месеца след спогодба с прокуратурата в старата столица. 22-годишният Павлин Терзийски задигна АТВ и спретна гонка с патрулка по улиците в старата столица през октомври т. г. Същия ден младежът открадна возилото от Беляковец и нанесе щети за 1000 лева след екшън из областния център, при който по чудо пострадали нямаше, но бяха предизвикани две катастрофи. Павлин бе арестуван още тогава и търка нара в затвора, където ще остане още 7 месеца.
След като е отнел возилото, извършителят с демонстративно шофиране и непристойни действия, грубо нарушаващи обществения ред, е преминал по улиците „Васил Левски“, „Христо Ботев“, „Седми юли“, „Козлодуй“, „Мармарлийска“ и „Тракия“ във В. Търново, не пропускал пресичащите на пешеходни пътеки пешеходци и движещите се по път с предимство автомобили, навлизал многократно в лентата за насрещно движещи се коли и по този начин застрашил живота и здравето на останалите участници в движението. Полицаи опитали да го спрат, но той не обърнал внимание на стоп-палката, а продължил да натиска газта. Последвала гонка с патрулен автомобил със специален режим на движение с включени светлинен и звуков сигнал. Докато опитвал да се измъкне от полицаите, младежът допуснал две леки произшествия, без да остане на място и да изчака служителите на реда, и изоставил АТВ-то на ул. „Тракия“, като изхвърлил контактния ключ. Павлин Терзийски е известен на полицията и осъждан, с 16 криминалистически и съдебни регистрации. От ученик се забърква в кражби и разпространение на наркотици, което бе една от причините баща му Николай Терзийски да напусне МВР и поста началник на управлението във Велико Търново. Преди време Павлин бе насъскал питбула си срещу полицай по време на проверка.
Нели СУКОВА


description: Сн. Ростислав ГРЪНЧАРОВ

title: Майка България


title: Предстоящата Година на петела ще продължи 13 месеца

maintext:
Публикувана на: 22.12.2016г. 71 прегледа
Предстоящата Година на петела, която настъпва на 28 януари, ще продължи 13 месеца, съобщи ТАСС, позовавайки се на агенция Синхуа.
В Григорианския календар годината продължава 365 или 366 дни, през които Земята извършва пълна обиколка около Слънцето. В основата на традиционната система за изчисления, използвана в Китай, е периодът на смяна на лунните фази и 12 месеца са 354 или 355 дни.
Затова в китайския календар има високосен месец.
Следващата Нова година по лунния календар ще е на 16 февруари 2018 г.
Източник: БТА


title: Партитата и пинятите на детския аниматор Вили Димитрова

maintext:
Публикувана на: 23.12.2016г. 2 прегледа
Оригинални пиняти за детски рождени дни на деца, сватби, кръщенета и партита изработва детският аниматор Велина Димитрова от Велико Търново. От 9 години тя работи като аниматор в детски центрове, много обича децата, заедно е с тях по време на техните най-специални моменти. Винаги е готова да даде всичко от себе си, за да сбъдне мечтите им. Преобразява лицата им в любими техни герои, забавлява се заедно с тях по време на веселите танци, състезателните и тематични игри.
Стимулира децата, като ги награждава с много награди. Най-голямата изненада, а именно пинятата, Вили оставя за най-накрая. Тя заема специално място в нейните партита, като радва както децата, така и техните родители.
Страхотната идея да работи като аниматор й хрумва точно когато била поканена на детско парти. Силно впечатлена, тя се вдъхновява и решава да опита. Оказва се, че това и допада много, затова и до днес забавлява децата с огромно желание и любов.
Радостта на децата още повече вдъхновява и стимулира Вили да изработва повече и повече многоцветни контейнери, които всъщност са последният хит по партитата.
,,Пинятата представлява многоцветен контейнер, направен от хартия и папиемаше. Вътре е куха и се пълни с бонбони, дъвки, близалки, татуировки и малки подаръчета. Детската аниматорка разказва, че за българчетата пинятата е страхотен подарък за техния рожден ден, но за други народи тя е традиция. В миналото са я изработвали със седем лъча, които символизират седемте смъртни гряха. Когато се удря с дървени пръчки, се счита, че се убиват греховете и всички лоши мисли. Този древен ритуал се е изпълнявал в Мексико и Испания“, разказва 35-годишната Велина, която отскоро работи като учител в Петко Каравелово.
Пинятите на Вили Димитрова са разнообразни – изработвала е с любими детски герои, любими музикални групи, футболни и баскетболни топки и много други видове. Едни от нейните най-оригинални и предпочитани сред децата са пинятите Елза и Ана от „Замръзналото кралство“, ,,Нинджаго“ и ,,Майнкрафт“.
Интересна пинята е изработила за кръщенето на своето дете и още една, която е била за детето на нейната кръстница – Миньон, направен с голямо старание и любов.
Важен аксесоар към пинятата е нейната пръчка, която е също украсена и с нея се удря пинятата, за да паднат подаръците. Към всяка пинята талантливата аниматорка изработва и тематична маска. Вили си е направила и страница във Фейсбук, откъдето получава много поръчки.
Покрай партитата, пинятите и двете й деца Велина Димитрова работи и като учител по български език и литература. Мечтата й е някой ден на създаде собствен детски център, за да продължи да забавлява децата и да сбъдва техните мечти.
Н. ГЕОРГИЕВА


title: 30% от здравноосигурените не са минали профилактичен преглед, между 50 и 200 лв. е глобата

maintext:
Публикувана на: 20.12.2016г. 604 прегледа
Близо 30% от здравноосигурените лица в област Велико Търново не са минали профилактичен преглед при личния лекар, който е задължителен и се прави веднъж годишно. От началото на 2016 г. досега са се прегледали общо 99 041 лица над 18 години и 45 130 деца и младежи, показват данните на РЗОК Велико Търново. Останалите здравноосигурени лица, които все още не са минали профилактичен преглед, са 53 619. Според закона за здравето санкцията за неявяване на профилактичен преглед е от 50 до 100 лв., а при повторен отказ е между 100 и 200 лв.
Най-честата причина за пропуските е липсата на време и опашките пред кабинетите на джипитата. Много от хората обаче не знаят какви са техните права и какво включва самият профилактичен преглед, който се полага на всички здравноосигурени лица, отчитат лекарите. Затова често се налага да ги подсещат, особено в края на годината. Прегледът включва изчисляване на индекса на телесната маса, оценка на психичното състояние, измерване на зрителната острота, артериалното налягане, електрокардиограма и изследване на урината. Изследва се също и кръвната захар, ако има рискови фактори, като хипертония, затлъстяване или наследствена предразположеност към диабет и други хронични заболявания. При съмнение за риск от диабет, инфаркт, инсулт, сърдечносъдови и злокачествени заболявания личният лекар може да назначи консултации със специалист.
При жените от 30-годишна възраст ежегодно им се полага мануално изследване на млечните жлези, а в периода от 50 до 69 години мамография на всеки две години. При мъжете от 50-годишна възраст на две години се прави туморен маркер.
За хората във възрастовата група 35 – 65 г. се прави пълна кръвна картина веднъж на всеки пет години, а за тези над 65 г. изследването е ежегодно.
При децата от 7 до 18 години се прави задължително изследване за протеинурия в кабинета на личния лекар, като целта е да се намали броят на пациентите с хронични бъбречни заболявания и хронична бъбречна недостатъчност. Профилактичните прегледи в тази възраст включват още измерване на ръста, теглото и гръдната обиколка, артериалното налягане, оценява се физическото развитие, зрителната острота и цветоусещането и дали има отклонения в развитието на опорно-двигателната система.
В. ВАЛЕНТИНОВА


title: Папата се измъква от Ватикана, за да си купи обувки

maintext:
Публикувана на: 22.12.2016г. 38 прегледа
Папа Франциск се измъкна от Ватикана във вторник след обед, за да си купи ортопедични обувки в специализиран магазин в квартала, като предизвика удивление сред клиентите, предава Франс прес.
Свидетели увековечиха тази ненадейна среща със Светия отец, като пуснаха снимки в социалните мрежи. Папата пристигна в магазина с автомобил, разговаря с персонала и позира усмихнат, ако се съди по направените снимки. Млад служител в магазина се възползвал от случая и помолил папа Франциск да благослови едно голямо разпятие.
Главата на Римокатолическата църква предизвика сензация през 2015 година, когато посети магазин за оптика в центъра на Рим, за да изпробва чифт очила като обикновен гражданин. Той стана известен със скромния си начин на живот, близък до този хората, припомня агенцията.
Източник: БТА


description: Куклен театър ВЕСЕЛ на 14 януари от 11.00 в читалище "Искра" представя: "ХРАБРИЯТ ОЛОВЕН ВОЙНИК" по Андерсен Драматизация и постановка: Тодор

title: „ХРАБРИЯТ ОЛОВЕН ВОЙНИК“ по Андерсен

maintext:
Публикувана на: 22.12.2016г. 13 прегледа
Куклен театър ВЕСЕЛ на 14 януари от 11.00 в читалище „Искра“ представя:
„ХРАБРИЯТ ОЛОВЕН ВОЙНИК“
по Андерсен
Драматизация и постановка: Тодор Вълов
Сценография и кукли: Стефка Кювлиева
Музика: Елена Методиева
Участват: Веселин Василев и Елка Баланова
Спектакълът е представян на международни театрални фестивали в:
Ереван (Армения – 2015);
Маракеш (Мароко – 2015);
Брашов (Румъния – 2015);
Кенифра (Мароко – 2015);
Банкок (Тайланд – 2014);
Тимишоара (Румъния – 2014);
Кишинев (Молдова – 2014);
Москва (Русия – 2013);
Сибиу (Румъния – 2013);
Омск (Русия – 2013);
Ниш (Сърбия – 2011);
Шанхай (Китай – 2010);
Билбао (Испания – 2010);
Галац (Румъния – 2010);
Сантандер (Испания – 2010);
Букурещ (Румъния – 2009);
Палма де Майорка (Испания – 2009);
Марибор (Словения – 2008);
Любляна (Словения – 2008);
Мурсия (Испания -2007);
Прага (Чехия – 2007);
Байс (Испания – 2007);
Виена (Австрия – 2007);
Сестао (Испания – 2003);
«Вълшебната завеса» – Търговище (2002);
Толоса (Испания – 2002);
Сан Себастиян (Испания – 2002);
«Златният делфин» – Варна (2002);
«Панаир на куклите» – София (2002);
«Двама са малко, трима са много» – Пловдив (2001);
«Михаил Лъкатник» – Ямбол (2001).
С ПОДКРЕПАТА НА ОБЩИНА ВЕЛИКО ТЪРНОВО!


title: Британска изследователка обясни как Дядо Коледа пътува по света

maintext:
Публикувана на: 23.12.2016г. 2 прегледа
Британската изследователка д-р Кейти Шийн от Ексетърския университет обясни как Дядо Коледа пътува по света, като използва Теорията на относителността на Айнщайн, предаде в. „Дейли мейл“.
Добрият старец смалява размерите си и пътува със скорост 10 милиона км/ч. Той може да бъде видян като зелен проблясък, докато шейната му прелита в небето.
Най-странните коледни традиции по света
Д-р Кейти Шийн решава да даде отговор на въпрос, който я измъчва откакто била на 7 години. Тогава тя написала писмо до Дядо Коледа и го попитала защо никога не остарява. Отговорът, който получила, бил, че се дължи на магия. Но бъдещата изследователка искала по-рационално обяснение и го дава сама 26 години по-късно.
Дядо Коледа се спуска по тесни комини, обикаля света, без да бъде видян или чут и носи подаръци на 700 милиона деца за 31 часа, преодолявайки различните часови зони.
Според Теорията на относителността на Айнщайн обектите, които пътуват с висока скорост, свиват размера си. Това означава, че Дядо Коледа се смалява, което му позволява да побере издутия си корем и голям чувал с подаръци в комина, каза д-р Кейти Шийн.
Учени съветват да не лъжем децата за Дядо Коледа
Също така любимият на всички деца добряк се движи незабелязан, защото светлинните вълни се смачкват при високи скорости. Той прелита повече от 200 000 пъти по-бързо от най-бързия мъж в света Юсейн Болт, изчисли изследователката. При движението си Дядо Коледа променя цвета си от червен на зелен и може да се види като неясно очертание с цветовете на дъгата. Но, когато бърза най-много, старецът е напълно невидим за човешкото око.
Биолог откри защо еленът Рудолф има червен нос
Д-р Кейти Шийн даде полезни отговори за родителите, чиито деца задават въпроси относно Дядо Коледа. Тя се надява нейната теория да насърчи интереса към физиката у децата и ще я представи публично на коледния фестивал на науката в Ексетърския университет.
Източник: БТА


title: ВТУ записа първия студент за новата учебна година

maintext:
Публикувана на: 16.12.2016г. 307 прегледа
СТЕФАН СТОЯНОВ ОТ С. ЦАРЕВА ЛИВАДА Е ПЪРВИЯТ ЗАПИСАЛ СЕ СТУДЕНТ ВЪВ ВЕЛИКОТЪРНОВСКИЯ УНИВЕРСИТЕТ „СВ. СВ. КИРИЛ И МЕТОДИЙ“ ЗА УЧЕБНАТА 2017/2018 ГОДИНА. Той е завършил Професионална гимназия по икономика „Рачо Стоянов“ в град Дряново и от новата учебна година ще следва специалност „Счетоводство и контрол“ в нашия университет. Стефан получи като подарък календар на Великотърновския университет и пожелания за успешно следване.


title: Нашенци в Страната на неограничените възможности. Български художник рисува стенописи и стъклописи за църкви, болници и обществени сгради в САЩ

maintext:
Публикувана на: 19.12.2016г. 1 116 прегледа
Светото семейство и апостолите са най-честите образи, които изобразява Пламен
СТЪКЛОПИСИ, СТЕНОПИСИ, МОЗАЙКИ И ДИЗАЙН ЗА ЦЪРКВИ, БОЛНИЦИ И ОБЩЕСТВЕНИ СГРАДИ В ИЛИНОЙС, ИНДИАНА,ТЕКСАС И ИЗТОЧНИЯ БРЯГ НА САЩ ИЗРАБОТВА БЪЛГАРИНЪТ ПЛАМЕН ПЕТРОВ. Той е един от водещите художници стъклописци в момента в Америка, разнася славата на България по света и прави всички българи горди.
Пламен е роден в Севлиево. Възпитаник е на Факултета по изобразително изкуство на ВТУ „Св. св. Кирил и Методий“, където завършва графика в класа на проф. Иван Маринов. Във Велико Търново срещнал и съпругата си Йорданка и разбира се, останал да живее в старата столица при своето момиче. Двамата заминали за Америка през 1998 г. и само две години по-късно Пламен започнал работа в художественото ателие в САЩ – „Дапрато Регали“. Това е едно от най-старите ателиета в страната. Съществува още от 1860 г., но за дълъг период от време е било затворено заради директивата на Ватикана, че на Бог не му трябват украшения в църквите. Българинът отдавна е главен художник и дизайнер в ателието, но успоредно с това Пламен приема поръчки за стенописи и стъклописи от всички краища на огромната страна.
„Знаеш ли, в началото беше ужасно трудно. Носталгията е убийствена, не познаваш никого, не знаеш нищо за света, който те заобикаля, работиш много за малко пари… Сега си имам собствена фирма, но ако в първата година не бях попаднал на точните хора, ако не бяхме имали късмет, съдбата ми сигурно щеше да бъде различна“, казва Пламен. В момента той рисува голям стенопис за Светото семейство. Изпод четката му се появяват Иисус, Йосиф, Богородица и нейните родители – Йоаким и Света Анна. Дървен струг, хурка, хляб, пейка, стомна има още на картината и всички тези предмети са и български символи. „Хлябът е от Севлиевския край, нали аз съм оттам и отлично знам колко е вкусен. Стомната е от Трявна, а хурката и къделята са мил спомен от баба ми “, усмихва се художникът и разказва, че преди време рисувал тази сцена върху стъкло. Последните му клиенти я видели и толкова я харесали, че веднага я поръчали върху платно, което той рисува в момента за една католическа църква.
Светото семейство и апостолите са най-честите образи, които Пламен прави. Съвсем наскоро той завършил работата си по една църква, която рисувал близо четири години. Всяка националност от тази църква дарявала средства за изображението на собствения си светец. Така Пламен нарисувал по един светец от Италия, Ирландия, Германия, Унгария, Франция, Полша, дори от Азия. За съжаление, българи в тази църква нямало, но той признава, че много харесва работата си за нея.
ЖИВИЯТ БЪЛГАРСКИ СВЕТЕЦ ДЯДО ДОБРИ СЪЩО ВЕЧЕ Е ИЗОБРАЗЕН КАТО СВЕТЕЦ В ЕДИН ОТ ПРОЕКТИТЕ НА ПЛАМЕН. „От години се каня да го нарисувам и когато от църквата „Имакюлейт консепшън“ поръчаха този проект, аз използвах възможността. Превърнах го в един от 12-те апостоли, по-точно той е на мястото на св. Матия, а в образа на апостола Джеймс Велики нарисувах моя баща“, разказва Пламен, докато на масата до него сяда съпругата му Йорданка и двамата тръгват назад във времето към 1998 г., когато решили да емигрират.
„Заедно с наши приятели пуснахме документи за зелена карта. От всички само Пламен спечели. Аз тъкмо бях започнала работа като учителка в „Емилиян Станев“ и му казах, че няма да тръгна с него“, разказва Йорданка. Съпругът й започнал подготовка на документите, но във всички фигурирало само неговото име, защото съпругата му продължавала да не иска да си напуска работата в търновското училище. И така до деня на интервюто. „А то се падна точно на първата годишнина от сватбата ни. Консулът видя това и каза, че е по-добре да убедя жена си да тръгне с мен сега, защото в противен случай, според закона, тя няма да има право да кандидатства за виза в следващите поне пет години“, продължава разказа Пламен.
И ТАКА ДВАМАТА СЕ ОЗОВАЛИ В АМЕРИКА. „Началото е изключително трудно, особено когато не знаеш езика, не познаваш системата, нямаш близки и приятели, на които да се облегнеш. Започваш всичко отначало, създаваш дом, приятелства и бавно вървиш напред. Преди осемнадесет години тук нямаше много българи. В момента по неофициални данни са около 300 000. Сега има ресторанти, магазини, в които можеш да говориш на родния си език, да си купиш любими храни и продукти от България. Има две църкви и много български училища, в които нашите деца изучават българския език и българските традиции“, споделя Йорданка, която е учителка в едно от тези български училища. Там тя преподава на децата от първи до четвърти клас. В същото това училище тя записала и техния син Робърт, за да научи родната граматика. Той вече е завършил осми клас в българското училище. Иначе е десетокласник. Роден е в Чикаго преди 15 години и в момента учи в една от елитните гимназии на щата Илинойс. Двамата не крият колко горди са със сина си, защото от първи клас до момента той завършва всички класове с пълно отличие. Неговите учители споделят, че е чест за тях да работят с такова умно, интелигентно и възпитано дете.
Въпреки че са се адаптирали напълно към живота в Америка, те признават, че носталгията към родината продължава да ги владее. Липсват им близките, приятелите и затова почти всяко лято се връщат в България. Вече е семейна традиция да правят едноседмична екскурзия из страната, за да може синът им да я опознае и да запази връзката си с родината.
Сашка АЛЕКСАНДРОВА


description: ТЕЛЕФОНИ ЗА ОБЯВИ И РЕКЛАМИ: 062 62 04 58, 0879 408 142, e-mail: borbavt@vali.bg

title: ОБЯВИ - ПРОДАВА, КУПУВА, КВАРТИРИ, ПОД НАЕМ, УСЛУГИ ЗА ДОМА, ТРАНСПОРТ, ТРУДОВА БОРСА И ДР.

maintext:
Публикувана на: 22.12.2016г. 112 прегледа
АВТОМОБИЛИ, АВТОЧАСТИ
СИТРОЕН Белинго, товарен, бензин/газ, 2007 г., 1 + 1, 1360 куб. см, 0896 775 770. 21-4
ПРОДАВА СТОКИ И МАШИНИ
ДЪРВА, въглища, пелети, разпалки, 0888 205 830, 0896 698 886. 50-49
ПОДАРЯВАМ стар бойлер за желязо, 0882 274 051. 10-10
ШЕВНА машина, нова, 0887 888 562. 3-1
ПРОДАВА ЖИВОТНИ
БРОЙЛЕРНИ пуйки, с. Ресен, 0894 300 689. 21-16
ПУЙКИ, пуяци, петли, 06126/ 25 68. 5-4
КРАВИ и телета, 0887 477 032, 0887 698 514. 10-3
ДОМАШНИ пуйки и петли, 0895 728 456. 10-3
МАЛКИ кучета кангал, елитни, и всички останали породи с доставка. 0887 923 294. 21-1
КУПУВА НЕДВИЖИМИ ИМОТИ
КУПУВАМ жилище във В. Търново, до 30 000 лв.,тел. 0885 028 009. 3-2
ЖИЛИЩЕ, 0878 904 026. 8-1
ПОД НАЕМ КВАРТИРИ
170 КВ. М, център, гр. Дебелец, ниво улица, 0888 300 552. 21-12
БОКСОНИЕРА, център, 0878 433 141. 11-10
ДАВАМ под наем стая, Нова болница, 0887 698 514. 10-3
СТАЯ, сутерен, 2 легла, 110 лв, 0889 485 782. 4-3
СУТЕРЕН с баня, за жена, 0888 507 692. 2-2
ТЪРСЯ съквартирантка за самостоятелен апартамент, ново строителство. Всички елуреди, интернет + телевизия, 0878 635 156.
ПОД НАЕМ ДРУГИ
МИКРОБУСИ и автомобили под наем, 0884 487 684. 70-68
ТРАНСПОРТ
БУС, 2,5 т, 0888 146 321. 40-12
ЗА ДОМА
ИЗВЪРШВАМ ремонтни дейности – топлоизолации, гипсокартон, фаянс, теракот, ламинат и др., 0877 222 959. 21-9
ХАМАЛИ, 0889 367 871. 38-9
ИЗНАСЯМ жилища, мази с транспорт, 0888 146 321. 40-9
БОЯДИСВАНЕ, 0885 810 635. 100-4
ЗДРАВЕ
МАСАЖИ, 0889 557 899. 40-21
МАСАЖИ, 0886 399 356. 21-5
ДРУГИ
ПРЕВОДАЧЕСКО бюро – преводи, легализация на документи, ул. „Сава Пенев” 4, над пощата, до хотел „Премиер”, 062/62 35 07. 21-20
ТРУДОВА БОРСА
АВТОМИВКА търси персонал, добро заплащане, 0886 073 797. 21-13
НАБИРАМ персонал – готвачи/сервитьори, осигурена храна и спане, с. Средни колиби, 0897 863 027. 14-14
СЛУЖИТЕЛ за почистване, 0889 177 737. 60-11
ТРАНСПОРТНА фирма набира шофьори на гондоли с категория С + Е, заплащане от 1500 – 2500 лв., 0887 818 462, 0889 717 497. 21-9
ТЪРГОВСКА фирма набира: търговски представител с опит; първично счетоводство – входиране на документи; шофьори – пласьори; шофьор – доставчик; шофьори – ексван; общи работници, 0879 002 578, активен след 14.00 ч. 11-8
ТЪРСИМ готвач(ка) за механа в Арбанаси, осигурен безплатен транспорт, 0898 661 164. 10-5
ФРИЗЬОРСКИ салон „Ирен” , ул. „Цветарска” 26, търси маникюристка, 062/ 63 99 34, 0888 840 058. 21-4
ЗАВЕДЕНИЕ търси помощник-готвач, мияч на посуда и разносвач на храни по домовете, предлага обучение, 0886 923 92. 16-1
ТЪРСИМ работник – помощник в цех за месо, 0878 697 490. 2-1
ТЪРСИМ продавач-консултант за хранителен магазин, 0878 606 144. 2-1
РАЗНИ
ЗА ПРАЗНИЧНИТЕ дни подаръци за семейството подготви. Прозвъни и затвори и в коледна томбола се включи, 0887 484 218. 21-10
БЪРЗИ кредити, 0882 655 891. 4-3


title: Да пресичаш, както ти падне!

maintext:
Публикувана на: 23.12.2016г. 907 прегледа
Видео: Христо Христов
Двама младежи пресичат на червен светофар. За щастие този път се разминаха с уплаха.


description: На 16.януари. 2017 година / понеделник / от 19.00 часа в читалище "Надежда" гр. Велико Търново, драматичен театър "Сава Огнянов" гр. Русе представя постановката

maintext:
Публикувана на: 22.12.2016г. 334 прегледа
На 16.януари. 2017 година / понеделник / от 19.00 часа в читалище „Надежда“ гр. Велико Търново, драматичен театър „Сава Огнянов“ гр. Русе представя постановката на Асен Блатечки, “СМЪРТТА НА КОТКАТА “, черна комедия от Мартин Макдона.
КАСА: ул. Асен Златаров № 5 / срещу бариерата на служебния паркинг на театъра /
Цени на билетите: 10, 12 и 14 лева. Информация и заявки: 0886770511
Действащи лица и изпълнители: БОЙКО КРЪСТАНОВ, ЯВОР БАХАРОВ
РОБЕРТ ЯНАКИЕВ, ЙОСИФ ШАМЛИ, АЛЕКСАНДЪР САНО, ДАЙАНА МИХАЙЛОВА
ПЛАМЕН МАНАСИЕВ и ИВАЙЛО СПАСИМИРОВ.
известни от нашумелия български сериал „Под прикритие”.
Скръб по любимата черна котка, убийства, тероризъм. И всичко това, поднесено през смях и с разбиране за човешката природа. Пиесата „Смъртта на котката“ на ирландския драматург Мартин Макдона ни хвърля право в сърцето на черната комедия, където тъгата и усмивката живеят заедно.
„Не съм търсил специално пиеса, в която да става въпрос за терористични атаки. Аз много харесвам този драматург Мартин Макдона – смятам, че е съвременният Чехов.“
Какво е СМЪРТТА НА КОТКАТА
„Смъртта на котката“ е черна комедия – жанр, който категоризира пиеси, представящи с похватите на черния хумор сериозни теми: престъпления, тероризъм, убийство, насилие, гарнирани с изразните средства на комедията и сатирата. Спектакълът успешно на моменти достига територията на блестящ комедиен фарс, като успява да представи сериозността на драматургията и едновременно с това да забавлява и провокира зрителите. Сюжетът на пиесата е изтъкан от неочаквани развръзки, динамични конфликти, ярки взаимоотношения и тънък хумор. Злополука, която довежда до смъртта на котка, разплита цяло кълбо от истории и страсти, наситени с много екшън, хорор, кръв, престъпления, но и любов, доброта и искреност между героите. Театралното представление, макар и с добре прецизирана пестеливост на декора, изгражда доста плътна картина от възприятия и зрелищност на преживяванията, които държат прикован зрителя през цялото време. Спектакълът, който трае 90 минути, се гледа на един дъх, а екстремността на сюжетната линия неволно предизвикват асоциация с филмите на Тарантино.


title: Финален мач реши победителя в коледния турнир на шахматен клуб „Асеневци“

maintext:
Публикувана на: 21.12.2016г. 44 прегледа
63 деца от школата на ШК „Асеневци“, от училища СУ „Вела Благоева“, ОУ „Димитър Благоев“ и ОУ „Бачо Киро“ и седем деца от новооткрития клон на клуба в град Павликени участваха коледен турнир „Коледна звезда“. Организатор на състезанието беше шахматен клуб „Асеневци“ Велико Търново в лицето на Цвета Галунова и Даян Нинов, които вече трета поредна година развиват и тренировъчна дейност с деца от местните училища.
Победител в турнира стана Атанас Атанасов, който раздели първо-второ място с Михаил Стефанов с по 5 от 5 възможни точки и двамата изиграха решаваща партия помежду си, която да определи шампиона. Наско надделя в директната битка и заслужено грабна купа „Коледна звезда“. На второ място в генералното класиране остана Михаил Стефанов, а трети е Атанас Сидеров. Четвърти се нареди Виктор Кирчев, пети – Димитър Марков, който е и миналогодишният носител на купа „Коледна звезда“. Челната шестица попълни Берк Ружди. Първа при момичетата е Белослава Друмева пред Александра Хаджиева и Вероника Стефанова. Сред първокласниците победител стана Цветомир Костадинов, при второкласниците спечели Яна Христова, при третокласниците триумфира Денислав Христов, а от четвъртокласниците най-добре се представи Искрен Стоянов.
Всички деца получиха грамоти за участие в турнира, за победителя имаше купа, бяха раздадени 18 медала и над 20 предметни награди.


description: 23-годишен помощник мениджър от Южна Германия бе обявен за "Мистър Германия 2017", съобщи ДПА. Доминик Брунтнер от Хохдорф, близо до Щутгарт, победи в

title: 23-годишен от Щутгарт бе избран за „Мистър Германия 2017″

maintext:
Публикувана на: 23.12.2016г. 7 прегледа
23-годишен помощник мениджър от Южна Германия бе обявен за „Мистър Германия 2017″, съобщи ДПА.
Доминик Брунтнер от Хохдорф, близо до Щутгарт, победи в надпревара с други 16 финалисти и спечели титлата в големия финал на конкурса за красота.
Атлетичният победител сподели, че обича да играе футбол и тенис.
Финалистите излязоха на сцената в Линстов, близо до Рощок, облечени в елегантни тъмни костюми в първия тур от надпреварата и по джинси без ризи във втория, преди журито да определи победителя..
Над 1000 мъже на възраст между 18 и 28 години от всички райони на Германия участваха в конкурса.
Източник: БТА


description: Цигулките "Страдивариус" от векове се славят с ненадминатия звук, но майсторът отнася тайната им в гроба. Според тайландски учени те резонират толкова добре

title: Звукът на цигулките „Страдивариус“ се дължи на препарат срещу дървояди

maintext:
Публикувана на: 22.12.2016г. 52 прегледа
Цигулките „Страдивариус“ от векове се славят с ненадминатия звук, но майсторът отнася тайната им в гроба. Според тайландски учени те резонират толкова добре заради препарата, с който са обработени срещу дървояди, съобщи в. „Дейли мейл“.
Учените от Националния университет на Тайланд откриха, че дървесината на цигулките е пропита с минерали. В нея има алуминий, калций, мед, натрий, калий, цинк. Предназначението им най-вероятно е било да пропъждат дървоядите.
Използваният клен не се различава по структура от съвременния материал, показват резултатите. Дървото обаче е забележително резистентно на дървояди. Според авторите на изследването уникалният звук се дължи на комбинация от стареенето на материала, химическо третиране и вибрациите, които се дължат на свирене в продължение на векове.
Стряскащ резултат от изследването е, че хемицелулозата в дървесината на цигулките се разгражда и състоянието им може да се влоши.
Учените са изследвали пет инструмента, изработени от Страдивари, както и цигулка от Гуарнери, който също работи в Кремена. Те са ги сравнили с пет съвременни цигулки, купени в Северна Италия.
Още римляните са обработвали дървото със стипца, която е с високо съдържание на алуминий.
Според друга теория уникалният звук на цигулките „Страдивариус“ се дължи на ниска слънчева активност през 17-и век, заради която и зимите, и летата били по-хладни. Това забавило растежа на дърветата и се получила по-плътна дървесина с по-високи акустични качества.
Източник: БТА


description: Предпразничните дни в Сахара са снежни за първи път от 37 години, пише в. "Дейли мейл". Аматьорът фотограф Карим Буштата засне дюните в пустинята по време на

title: В Сахара валя сняг за първи път от 37 години

maintext:
Публикувана на: 22.12.2016г. 45 прегледа
Предпразничните дни в Сахара са снежни за първи път от 37 години, пише в. „Дейли мейл“.
Аматьорът фотограф Карим Буштата засне дюните в пустинята по време на обилен снеговалеж от малкото алжирско градче Аин Сефра.
Това е вторият път в историята на града, когато вали сняг. Първият път е на 18 февруари 1979 г. Тогава снежната буря трае само половин час. Този път снегът се задържа за ден.
Аин Сефра е познат като Врата към пустинята, има надморска височина 1000 м и е заобиколен от Атласките планини.
Пустинята Сахара покрива по-голямата част от Северна Африка. От няколко стотици хиляди години температурата и влагата там се променят. Въпреки, че е много суха днес, се очаква пустинята да се покрие със зеленина след около 15 000 години.
Източник: БТА


description: Учени от университета Макгил изчислиха общия обем на езерата на Земята - над 180 000 кубични километра, като направиха компютърен анализ на спътникови данни,

title: Учени изчислиха общия обем на езерата на Земята

maintext:
Публикувана на: 21.12.2016г. 27 прегледа
Учени от университета Макгил изчислиха общия обем на езерата на Земята – над 180 000 кубични километра, като направиха компютърен анализ на спътникови данни, съобщи Лента.
На Земята има 1,4 милиона езера, чийто размер превишава 10 хектара (14 футболни игрища). На 10-те най-големи езера се падат 85 процента от водата. Най-много езера (62 процента) има в Канада, където те са се образували от топенето на ледници преди около 10 000 години.
Общата брегова линия на езерата в света е 7 милиона километра. Тя превишава повече от четири пъти бреговата линия на световния океан и е 10 пъти колкото разстоянието от Земята до Луната.
Ако водата в естествените водоеми можеше да бъде разпределена по цялата повърхност на планетата, дълбочината на слоя щеше да е 1,3 м.
Източник: БТА


description: Робот на Австралийското антарктическо подразделение към министерството на околната среда е заснел разнообразни форми на живот - наподобяващи кокосови орехи

title: Робот засне разнообразни форми на живот под антарктическия лед

maintext:
Публикувана на: 22.12.2016г. 44 прегледа
Робот на Австралийското антарктическо подразделение към министерството на околната среда е заснел разнообразни форми на живот – наподобяващи кокосови орехи морски гъби, червеи, напомнящи на глухарче, розови водорасли, под плътния антарктически морски лед, предаде Франс прес.
Подводният робот, оборудван с камера, е спуснат през малка дупка в леда, за да изследва киселиността, кислородното съдържание, солеността и температурата на водата. Целта на учените е да изследват как киселинността влияе върху обитателите на морското дъно в този регион.
Удивителните кадри, разкриващи подводния живот, са заснети в залива О’Брайън в близост до австралийската антарктическа станция Кейси.
„В представите ни крайбрежната антарктическа среда обикновено се свързва с пингвините, тюлените и китовете. Удивителните кадри, заснети от робота, разкриват един слабо познат, но пълен с живот, цветове, динамика и разнообразие хабитат“, казва Глен Джонстоун от Австралийската антарктическа дивизия.
Заснетите от робота видове обитават среда, в която температурата на водата целогодишно е -1,5 градуса Целзий, а плътната ледена покривка с дебелина 1,5 метра се задържа 10 месеца в годината. Понякога цели общности от подводни обитатели стават жертва на разместващи се айсберги, но през по-голямата част от времето те са защитени от бушуващите над леда бури и процъфтяват, обяснява ръководителят на изследователския екип Джони Старк.
Източник: БТА


title: В магазини „Актив“ предколедно глезят клиентите с дизайнерски бижута, часовници и подаръчни стоки

maintext:
Публикувана на: 16.12.2016г. 735 прегледа
„ПРИ НАС ЦЕНАТА ОТГОВАРЯ НА КАЧЕСТВОТО“ Е ДЕВИЗЪТ НА ТЪРНОВСКАТА ВЕРИГА МАГАЗИНИ „АКТИВ“, които традиционно радват многобройните си български и чуждестранни клиенти с огромно разнообразие от оригинални подаръчни стоки, бижута, аксесоари и часовници.
В магазините с утвърдената марка, които се намират в мола и на ул. „Независимост“ N 23 във Велико Търново, сякаш предпразнично е приютена работилницата на Дядо Коледа, защото там се предлагат безброй подаръци за всяка възраст и вкус, които обаче не са масови, а уникални, изящни и дизайнерски от хитовите марки Troyka, In Art, Black and blum, Bodum, Lancaster, V2S…
Специално за Нова година се търсят много сувенири от порцелан, чаши, сервизи с коледни мотиви, както и по-типичните преспапиета, кутии за бисквити, коледни джуджета, еленчета, светещи камбанки. Напоследък обаче, обясняват от магазина, тенденцията за празниците е да се набляга повече на универсалната декорация, отколкото на тематичната – примерно за Коледа, Великден и т.н. Подходящи подаръци освен това са красивите плата за сирена с изящните прибори към тях, закачливите статуетки – фигурки с представители на различни професии – спортист, музикант, фризьор, банкер и т.н. Много се търсят и оригиналните нощни шкафчета от стила винтидж, които имитират книги или куфари. На клиентите се харесват още атрактивните лампиони с интересна форма и дизайн във вид на прожектори, плафони, луксозните свещници от метал, които са основно на немски и италиански производители. Друг хит в последно време са универсалните подаръци за дома и семейството, които представляват комплекти с различно съдържание – тефтер, ключодържател и шал, например, и всичко това в луксозни кутии. Ценителите пък могат да намерят картини на известни търновски художници, малки пластики и дори винтидж мебели, които са компактни, уютни и всъщност минават за универсален подарък.
ЗА КОЛЕДНО-НОВОГОДИШНИТЕ ПРАЗНИЦИ „АКТИВ“ РАДВАТ ДАМИТЕ СЪС СПЕЦИАЛЕН ВНОС ОТ ИТАЛИЯ НА БИЖУТА С РОДИЕВО ПОКРИТИЕ, които са в челната тройка на италианските дизайнери. За дамите с по-пищни форми много подходящи са аксесоарите от марката Oxette, а в последно време много се налагат бижутата и часовници Skagen. Уникалното за тази марка часовници е, че те се продават с доживотна гаранция на механизма, имат изключително високо качество и оригинален дизайн. Отскоро в „Актив“ се продават и немски ръчно изработени бижута Coeur de Lion, които са с полускъпоценни камъни, със сваровски кристали и метални елементи. Те са цветни, носят настроение и са подходящи за всички сезони и поводи. А освен тях за коледните и новогодишни партита дамите могат да избират още от перлите Yuno и бижутата Morellato, Galdini, Jewelleri & Co и десетки още други.
ЧАСОВНИЦИТЕ ОБАЧЕ СА ЗАПАЗЕНА МАРКА НА МАГАЗИНИ „АКТИВ“, КОИТО ИМАТ 25-ГОДИШЕН ОПИТ В ТЪРГОВИЯТА С ТЯХ. Затова и собствениците казват, че все повече часовниците се превръщат в аксесоари, които говорят много за социалния статус, вкуса и характера на своя притежател. Специално за дамите пък съветът е да се залага не на един суперскъп часовник, а поне на 7 – 8 фешън марки, чиято цена кореспондира с тези от най-високия клас. Така за всеки сезон и всеки тип облекло – спортно, официално или делово, жените ще имат голям избор.
В „Актив“ се предлагат както дизайнерски модели, така и традиционните швейцарски марки. От първите голям хит напоследък са Polise, с по-младежка визия и по-едри форми. Има голямо разнообразие от модели на Jacques Lemans, от дъщерната фирма на Seiko – Lorus, от дамската Girl only и още около 30 марки.
За улеснение на клиентите се предлагат и ваучери, а всички подаръци се пакетират безплатно в оригинални опаковки, като последен хит е хартия, наподобяваща стар вестник. Към подаръците има късметчета и ръчно изработени картички.
Елена ЧАМУРКОВА
Сн. Светослав СТЕФАНОВ


title: Къде ще спира токът на 23 декември, петък

maintext:
Публикувана на: 22.12.2016г. 112 прегледа
ЕНЕРГО-ПРО Мрежи АД, Разпределителен обслужващ център Габрово и Горна Оряховица уведомява своите клиенти, че:
На 23.12.2016 г., от 13:30 ч. до 14:00 ч., поради извършване на неотложни ремонтни дейности на съоръженията за доставка на електроенергия , ще бъде прекъснато електрозахранването в района на: гр.Горна Оряховица: Хижа „Божур“, Хижа „Камъка“, земeделски производител „Петко Илиев“, ЕТ „Вили – Димитър Папазов“, ЕТ „Тошко Коларов“, „Екосорт“ АД , манастир „Св.Илия“, Механа „Чуруковец“ местност Арбанашко бърдо.
Допълнителна информация можете да получите на тел. 0700 1 61 61